Bekalan elektrik di premis judi atas talian dipotong
Oleh WAT KAMAL ABAS

10 November 2020, 3:16 pm
TAIPING – Sebuah premis perjudian atas talian yang dikesan beroperasi secara haram di Taman Kurau Aman, Batu Kurau dekat sini dikenakan tindakan pemotongan bekalan elektrik dalam operasi bersepadu hari ini.
Ketua Polis Daerah Taiping, Asisten Komisioner Osman Mamat berkata, dalam operasi bersepadu pada pukul 10.30 pagi dengan kerjasama Tenaga Nasional Berhad itu, pihaknya mendapati premis tersebut telah menjalankan aktiviti perjudian atas talian sejak dua bulan lalu.
“Premis ini menyediakan sistem tambah nilai 24 jam yang dijual melalui sebuah tingkap khas di belakang premis secara pandu lalu.
“Tindakan pemotongan bekalan elektrik diambil selepas polis mendapati ada kegiatan perjudian di premis tersebut,” katanya.
Tambah Osman, sekiranya premis berkenaan mahu membuat penyambungan semula elektrik, pemilik boleh mendapatkan kebenaran daripada pihak polis dalam tempoh 30 hari dengan syarat tiada lagi aktiviti perjudian dijalankan.
Katanya, untuk rekod, sebanyak 40 tangkapan dibuat dan empat premis telah diambil tindakan pemotongan bekalan elektrik di Taiping pada tahun ini.

“Kita akan sentiasa memantau dan mengambil tindakan kepada mana-mana premis yang dikenal pasti menjalankan kegiatan aktiviti judi di atas talian.
“Tindakan akan diambil di bawah Seksyen 41(c) Akta Rumah Judi Terbuka 1953 dan Seksyen 21(a) akta sama,” katanya.
Katanya, polis akan melakukan pembanterasan aktiviti perjudian secara berterusan walaupun kegiatan haram masih terkawal di kawasan Taiping.
Menurut Osman, beliau memohon kerjasama dari orang ramai untuk sama-sama berganding bahu dalam mencegah dan membanteras kegiatan perjudian seperti ini dengan menyalurkan maklumat yang sahih kepada pihaknya untuk polis mengambil tindakan yang sewajarnya. – K! ONLINE


Mahkamah tidak benar bapa diikat jamin
Oleh NUZULSHAM SHAMSUDDIN

10 November 2020, 3:56 pm
AMPANG – Seorang bapa terpaksa meringkuk dalam lokap Balai Polis Ampang selepas Mahkamah Sesyen di sini hari ini tidak membenarkan dia diikat jamin atas 41 pertuduhan merogol, melakukan seks luar tabii dan amang seksual terhadap anak kandungnya yang dilakukan dari Januari hingga Oktober tahun ini.
Hakim Norhazani Hamzah membuat keputusan itu selepas mendengar dan menimbang permohonan daripada pihak pendakwaan dan rayuan tertuduh sendiri.
Timbalan Pendakwa Raya S.Sangitaa membantah sebarang ikat jamin terhadap tertuduh memandangkan dalam kes ini, hubungan mangsa dan tertuduh merupakan ayah dan anak kandung.
“Pihak pendakwaan khuatir tertuduh melarikan diri dan menganggu mangsa yang merupakan anak kandungnya. Sebagai seorang penjaga, tertuduh sepatutnya bertindak melindungi anak kandungnya dan bukan bertindak melakukan perkara yang menjijikkan seperti yang dinyatakan dalam pertuduhan. Atas dasar itu pendakwaan membantah sebarang jaminan,” kataya.
Bagaimanapun tertuduh yang tidak diwakili peguam memohon mahkamah memberikan ikat jamin dengan alasan dia perlu menguruskan syarikat serta kebajikan pekerja termasuk menjaga tiga kakak dan seorang adik yang menghidap penyakit kanser.
“Saya merayu mahkamah memberikan ikat jamin kerana saya juga menjaga isteri dan anak-anak saya,” katanya.

Terdahulu semasa prosiding tertuduh yang berusia 42 tahun yang juga pengusaha syarikat pembersihan itu mengaku tidak bersalah atas 41 pertuduhan tersebut selepas semua pertuduhan itu dibacakan oleh jurubahasa mahkamah hampir dua jam.
Kesemua kesalahan itu didakwa dilakukan di sebuah rumah di daerah ini pada Januari hingga Oktober lalu.
Mahkamah kemudian menetapkan 17 Disember ini sebagai sebutan semula kes, serahan dokumen dan lantikan peguam. – K! ONLINE


PPM Sandakan rampas 7,990 bungkus rokok seludup tanpa cukai
Oleh IVAN AMIRUL

10 November 2020, 3:14 pm
SANDAKAN – Sebanyak 7,990 bungkus rokok pelbagai jenama dipercayai tidak bercukai dengan nilai termasuk cukai berjumlah kira-kira RM91,289 dirampas Pasukan Polis Marin (PPM) daerah ini dalam serbuan cubaan menyeludup di Sungai Luboh malam tadi.
Dalam kejadian kira-kira pukul 8 malam itu, rampasan dibuat dalam satu operasi Ops Landai Khas.
Pegawai Pemerintah Pasukan Polis Marin Wilayah 4 Sandakan, Deputi Superintendan Rusdin Banin berkata, berlaku kejar-mengejar antara pihak berkuasa dan suspek sejurus sepasukan pegawai dan anggota memperkenalkan diri sebagai polis.
Rusdin berkata, juragan bot bertindak memecut laju bot ke kawasan cetek sebelum terjun melarikan diri ke kawasan paya bakau.
“Hasil pemeriksaan ke atas bot jenis kayu itu, kita berjaya menemukan sebanyak 7,990 bungkus rokok pelbagai jenama.
“Antara jenama rokok yang ditemui termasuklah Astro Merah, Royal Premium, Grow, Menara, Arena dan Gudang Garam.

“Kita turut merampas sebuah bot kayu dan satu unit enjin sangkut. Jumlah keseluruhan nilai rampasan dianggarkan berjumlah sekitar RM111,289,” katanya menerusi satu kenyataan hari ini.
Dalam pada itu, Rusdin berkata, semua barangan rampasan dibawa ke Markas Operasi Pasukan Polis Marin Sandakan untuk tindakan lanjut.
Kes disiasat dibawah Seksyen 135(1)(d) Akta Kastam 1967 yang memperuntukkan hukuman denda tidak kurang 10 kali ganda nilai atau RM100,000. – K! ONLINE


Tak timbul isu mati – KP Kesihatan
Oleh SITI A'ISYAH SUKAIMI

11 November 2020, 8:26 pm
PUTRAJAYA – “Tak timbul isu kita takut mati,” tegas Ketua Pengarah Kesihatan, Tan Sri Dr. Noor Hisham Abdullah sambil memetik ayat daripada surah al-Quran yang bermaksud setiap bernyawa akan merasai mati.
Beliau memberi maklum balas tersebut selepas ditanya berhubung kenyataan Ahli Parlimen Bintulu, Datuk Seri Tiong King Sing yang mengatakan beliau takut mati serta mendakwa tidak turun padang ke Sabah.
Noor Hisham menjelaskan, beliau sendiri turun ke negeri tersebut pada akhir bulan Ogos bagi melihat pengurusan dan kesiapsiagaan Kementerian Kesihatan (KKM) susulan Pilihan Raya Negeri (PRN) itu.
“Hari ini kita lihat di KKM, kita telah buat perancangan khusus untuk negeri Sabah. Malah, saya telah arahkan Timbalan Ketua Pengarah Kesihatan (Kesihatan Awam), Datuk Dr. Chong Chee Kheong turun sama pada minggu lepas.
“Penasihat Khas Kesihatan Awam Kepada Perdana Menteri, Tan Sri Dr. Jemilah Mahmood juga turun ke Sabah dua minggu lalu jadi, tak timbul isu kita takut mati.
“Sebagai orang Islam, kita terima kematian itu di mana-mana sahaja yang akan berlaku, bukan hanya turun padang atau tidak,” katanya pada sidang akhbar di sini hari ini.

Dalam pada itu, beliau berkata, paling penting ialah niat untuk melaksanakan tugas dalam mengekang penularan pandemik Covid-19 di negara ini.
“Apa yang penting pasangkan niat kita untuk melaksanakan tugas. Niat kita adalah untuk memutuskan rantaian Covid-19 di dalam negara dan ini tujuan utama kita.
“Justeru, kita boleh berselisih pendapat tetapi apa yang pasti, kita laksanakan tugas memutuskan Covid-19 ini supaya dapat menyelamatkan negara daripada peningkatan kes dan kadar kematian,” katanya.
Menerusi sidang Parlimen hari ini, King Sing (GPS-Bintulu) menyentuh soal usaha memerangi pandemik Covid-19 di Sabah dan Sarawak pada perbahasan Rang Undang-Undang Perbekalan 2021 Belanjawan 2021.
Antara yang dipersoal King Sing mengenai strategi Noor Hisham terhadap dua negeri itu.
“DG (Noor Hisham) kenapa tidak turun padang, kerana di Kota Kinabalu Sabah sekarang teruk pandemik Covid-19 di sana, kenapa dia tak turun melawat tiap-tiap hospital?
“Pergi turun tengok dan berbincang untuk menguruskan frontliners, doktor dan jururawat. Jangan hantar sahaja. Frontliners tidak takut mati tapi DG takut mati, Timbalan DG pun tak pergi apa sudah jadi. Hari-hari buat publisiti tapi dilihat lekuk masih belum dapat diturunkan,” katanya. – K! ONLINE


Serangan bom di Jeddah
Oleh KOSMO!

11 November 2020, 9:17 pm
JEDDAH – Satu serangan bom dilaporkan berlaku semasa satu majlis memperingati Perang Dunia Pertama yang dihadiri beberapa diplomat Eropah di bandar Jeddah di Arab Saudi, kata Perancis hari ini. Beberapa individu dilaporkan cedera.
Serangan ke atas tanah perkuburan bukan Islam itu adalah serangan kedua di Arab Saudi dalam tempoh kurang satu bulan.
“Acara tahunan majlis memperingati tamatnya Perang Dunia Pertama di sebuah tanah kubur bukan Islam di Jeddah, dihadiri beberapa konsulat termasuk Perancis, menjadi sasaran bahan letupan sendiri (IED) pagi tadi menyebabkan beberapa orang cedera,” menurut Kementerian Luar Perancis.
Hari Peringatan disambut bagi memperingati anggota pasukan keselamatan yang terbunuh semasa Perang Dunia Pertama.
“Perancis mengutuk sekeras-kerasnya serangan ini.”
Setakat ini, kerajaan Arab Saudi belum mengeluarkan kenyataan.

Laluan jalan raya ke tapak perkuburan di tengah Jeddah disekat anggota polis trafik Arab Saudi, menurut jurugambar AFP di lokasi kejadian.
Bulan lalu, seorang rakyat Arab Saudi bersenjata sebilah pisau mencederakan pengawal di Konsulat Perancis di Jeddah. – AFP


Kena saman kerana menggunakan telefon
11 November 2020, 7:48 pm
PETALING JAYA- Kes suami isteri disaman yang ditularkan dalam satu video di laman sosial semalam bukan kerana duduk sebelah dalam kereta.
Menteri Kanan (Pertahanan), Datuk Seri Ismail Sabri Yaakob berkata, saman dikeluarkan atas kesalahan menggunakan telefon semasa memandu.
“Ia adalah satu tindakan jahat daripada pemandu kereta tersebut, kerana pegawai tertinggi polis di Bukit Aman mengesahkan dia disaman kerana menggunakan telefon semasa memandu.
“Dia disaman atas kesalahan itu, tetapi (video) diedarkan seolah-olah pihak polis tidak menggunakan budi bicara, kejam dan sebagainya kerana mengambil tindakan,” katanya pada sidang akhbar di Kementerian Pertahanan, Kuala Lumpur hari ini.
Beliau menegaskan, tidak ada ketetapan menyatakan pemandu dan penumpang tidak boleh duduk di kerusi depan.
Tambah Ismail Sabri, perkara tersebut tidak akan dibiarkan kerana memburukkan imej polis.

“Jangan fikir boleh terlepas kalau pihak polis mengambil tindakan, bukan sahaja perakam tetapi penyebar juga (dikenakan tindakan),” jelasnya. -K! ONLINE


Kren STS baharu bakal tingkat kapasiti Johor Port
Oleh KOSMO!

11 November 2020, 9:51 pm
KUALA LUMPUR – Johor Port Bhd. (Johor Port) telah menerima kren pangkalan kapal ke kapal (STS) baharu untuk terus menambah baik perkhidmatan dan kecekapannya di Terminal Kontena.
Kren pangkalan STS yang dibina oleh Shanghai Zhenhua Heavy Industries Company Ltd. itu memiliki kapasiti pengangkat seberat 40.6 tan.
Ketua Pegawai Eksekutifnya, Md Derick Basir berkata, kren itu juga berupaya mengendalikan kontena melebihi 15 barisan sehingga kapal bersaiz Post-Panamax.
“Pembelian kren baharu itu merupakan pelaburan jangka panjang bagi memastikan daya saing Johor Port adalah sejajar dengan perubahan pesat industri pelabuhan dan logistik untuk memenuhi permintaan pelanggan yang semakin menggalakkan,”katanya dalam kenyataan yang dikeluarkan di sini semalam.
Md. Derick menerangkan, kren tersebut  dijangka beroperasi sepenuhnya pada Disember 2020.
Tambah beliau, pembelian kren merupakan sebahagian daripada program mengubah suai dan menaik taraf infrastruktur yang merangkumi penambahbaikan dan pengembangan limbungan kontena kepada 36 blok daripada 32 blok pada masa ini.

Jelasnya, kren pangkalan baharu itu merupakan penambahan kepada lapan kren pangkalan sedia ada yang beroperasi di Johor Port.
“Menerusi penambahan kren itu, kita akan mampu meningkatkan lagi produktiviti operasi dengan memberikan masa perjalanan kapal yang lebih pantas di Terminal Kontena Johor Port,” katanya.


Pencemaran air: MB Selangor pertimbang tindakan tegas
11 November 2020, 7:52 pm
KUALA LUMPUR- Menteri Besar Selangor, Datuk Seri Amirudin Shari mempertimbangkan tindakan tegas terhadap mereka yang menjadi dalang di sebalik pencemaran air yang mengakibatkan gangguan bekalan air hari ini.
Pengarah Komunikasi PKR, Fahmi Fadzil memaklumkan perkara itu selepas Mesyuarat Biro Politik Parti Keadilan Rakyat (PKR) hari ini yang telah menerima laporan penuh kejadian itu.
Beliau berkata berkata, biro telah menyampaikan beberapa pandangan serta memberi beberapa cadangan untuk pertimbangan Menteri Besar Selangor, Datuk Seri Amirudin Shari.
“Menteri Besar Selangor telah memaklumkan bahawa beliau dan Ahli-Ahli Majlis Mesyuarat Kerajaan Negeri akan mengadakan mesyuarat khas berkenaan isu gangguan bekalan air dan akan mempertimbang tindakan tegas terhadap pihak-pihak yang terlibat dalam pencemaran sumber air mentah di Selangor,” katanya dalam satu kenyataan hari ini.
Kosmo! hari ini melaporkan, bagaikan tiada kesudahan apabila lebih enam juta penduduk Selangor dan Kuala Lumpur sekali lagi berdepan masalah gangguan bekalan air tidak berjadual selepas empat buah Loji Rawatan Air (LRA) iaitu Sungai Selangor Fasa 1 (SSP1), SSP2, SSP3 dan Rantau Panjang terpaksa dihenti tugas.
Kesemua loji berkenaan terpaksa dihenti tugas bermula pukul 12.20 hingga 12.45 tengah hari semalam susulan pencemaran bau yang dikesan di Sungai Selangor. -K! ONLINE


Lelaki maut lori dipandu terbabas, terbalik
Oleh ASLIZA MUSA

11 November 2020, 10:59 pm
GERIK – Seorang lelaki maut setelah lori yang dipandunya terbabas dan terbalik di Kilometer 6, Jalan Pengkalan Hulu-Gerik di sini hari ini.
Dalam nahas pada pukul 3 petang itu, mangsa, Abdul Aziz Zahari, 54, maut di tempat kejadian akibat kecederaan parah di kepala.
Ketua Polis Daerah Pengkalan Hulu, Deputi Superintendan Zulkepli Ibrahim berkata, ketika kejadian, mangsa yang memandu bersendirian itu dalam perjalanan dari arah Gerik menghala ke Felcra Sungai Hitam, Pasir Hitam.
Katanya, apabila sampai di lokasi kejadian, kenderaan dipandu mangsa melalui satu selekoh sebelum terbabas ke kiri jalan dan melanggar tunggul kayu lalu terbalik.
“Pihak bomba dipanggil bagi mengeluarkan mangsa yang tersepit bagaimanapun dia disahkan meninggal dunia di lokasi kejadian oleh pegawai perubatan.
“Mayat mangsa dibawa ke Hospital Gerik untuk bedah siasat dan siasatan kes dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE


Kluster Cergas catat 209 kes baharu di NS
Oleh NOR AINNA HAMZAH

11 November 2020, 9:20 pm
SEREMBAN – 209 kes daripada 225 kes baharu yang dilaporkan ke Crisis Preparedness and Response Centre (CPRC) Jabatan Kesihatan Negeri, Negeri Sembilan sehingga pukul 12 tengah hari tadi adalah membabitkan kes dari saringan kluster Cergas.
Saringan kluster Cergas berkenaan dikesan di daerah Seremban, Port Dickson, Rembau dan Kuala Pilah.
Menurut Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S. Veerapan, ini menjadikan jumlah keseluruhan kes Covid,19 yang direkodkan di negeri ini sebanyak 2,679 kes.
“Dari jumlah tersebut, 1,706 kes telah sembuh dan discaj, 965 kes yang masih menerima rawatan di wad dan lapan kes telah meninggal dunia.
“Terdapat 1,024 kes aktif mengikut definisi Program Pengurangan Risiko Daerah (Jumlah kes jangkitan tempatan dalam tempoh 14 hari terakhir),” katanya dalam satu kenyataan, di sini, hari ini.
Negeri Sembilan terus mencatatkan kes harian Covid-19 antara yang tertinggi di negara ini selepas Sabah 259 kes.

Sementara itu, menerusi perkongsian situasi Covid-19 di facebook Jabatan Kesihatan Negeri, Negeri Sembilan, Port Dickson kini di bawah Zon Merah selepas Seremban apabila mencatatkan sebanyak 41 kes.
Daerah lain iaitu Jelebu, Jempol, Kuala Pilah dan Rembau berada di bawah Zon Kuning.
Manakala, daerah Tampin kekal sebagai Zon Hijau. – K! ONLINE


Penunggang motosikal cedera bertembung kereta
Oleh NUR SHARIEZA ISMAIL

11 November 2020, 9:16 pm
DENGKIL – Seorang penunggang motosikal mengalami kecederaan pada kepala dan badan selepas terbabit dalam kemalangan jalan raya dengan sebuah kenderaan di Jalan Dengkil/Banting di sini, semalam.
Dalam kejadian kira-kira pukul 12.30 tengahari itu, motosikal jenis Yamaha yang ditunggang mangsa, Ahmad Ikram Omar 24, mengalami kerosakan teruk selepas bertembung dengan kenderaan jenis Proton Saga yang dipandu seorang warga emas.
Ketua Polis Daerah Sepang, Asisten Komisioner Wan Kamarul Azran Wan Yusof berkata, sebelum kemalangan berlaku, kenderaan yang dipandu Lee Boon Pin @ Ong Tee berusia 82 tahun itu datang dari arah Banting menuju ke Dengkil.
“Sampai di lokasi kemalangan Jalan Dengkil/Banting, pemandu kereta telah masuk ke lorong bertentangan untuk memotong kenderaan yang berada di hadapannya.
“Bagaimanapun, secara tiba-tiba mangsa yang menunggang motosikal datang dari arah bertentangan telah bertembung dengan kereta yang dipandu oleh warga emas terbabit.
” Mangsa yang tidak dapat mengawal motosikal yang ditunggangnya lalu terjatuh dan mengakibatkan kecederaan.

” Mangsa kemudiaanya telah dibawa ke Hospital Putrajaya untuk mendapatkan rawatan, bagaimanapun warga emas terbabit tidak mengalami apa-apa kecederaan,” katanya.
Katanya, siasatan lanjut akan dilakukan dibawah Seksyen 43(1) Akta Pengangkutan Jalan 1987. – K! ONLINE


Polis trafik IPD Kulai bersih pasir bertaburan
Oleh MOHAMAD FAIZAL HASHIM

11 November 2020, 10:57 pm
JOHOR BAHRU – Tindakan sepasukan polis trafik dari Ibu Pejabat Polis Daerah (IPD) Kulai membersihkan pasir bertaburan di atas jalan raya demi keselamatan orang ramai mendapat pujian netizen hari ini.
Beberapa keping gambar yang menunjukkan anggota Polis Diraja Malaysia (PDRM) beruniform membanting tulang mengalihkan guni pasir dibantu beberapa orang awam ditularkan oleh Facebook Polis Diraja Malaysia (Royal Malaysia Police) mendapat reaksi positif pengguna media sosial.
Menurut hantaran di Facebook tersebut, anggota trafik berkenaan bergegas ke lokasi bagi membersihkan pasir yang bertaburan di atas jalan raya disebabkan kecuaian pemandu lori membawa muatan pasir secara berlebihan.
“Demi memastikan keselamatan pengguna jalan raya terjamin, sepasukan anggota PDRM bersama orang awam mengambil inisiatif membersihkan pasir yang bertaburan atas jalan raya akibat kecuaian sikap pemandu lori membawa muatan pasir secara berlebihan di jalan tersebut.
Syabas buat “frontliners” dari Bahagian Siasatan dan Penguatkuasaan Trafik, IPD Kulai, Johor yang diketuai oleh Sarjan Ruzaimie Alfred Abdullah kerana telah bergegas ke lokasi kejadian untuk mengawal keadaaan dan memastikan jalan tersebut dapat digunakan semula dengan selamat,” katanya hantaran di Facebook Polis Diraja Malaysia (Royal Malaysia Police) hari ini.
Pengguna akaun Facebook bernama Lim Bo berkata, tugas anggota PDRM bukannya membersihkan kotoran di jalan raya selain mempersoalkan ke mana perginya pihak yang bertanggungjawab atas kerja tersebut.

“Terima kasih kepada PDRM, bukan sahaja menjaga keamanan lalu lintas malah sanggup membantu orang awam untuk melaksanakan kerja yang di luar bidang kuasa.
“Terbaik PDRM, contoh terbaik kepada masyarakat yang kurang bertanggungjawab,” tulis Lim Bo. – K! ONLINE


Syafie Naswip diugut santau
Oleh KOSMO!

11 November 2020, 9:55 pm
Oleh NURFARHANA MOHAMED
KUALA LUMPUR – Pelakon Syafie Naswip membuat laporan polis malam kelmarin selepas menerima ugutan menerusi direct message (DM) di akaun Instagram miliknya daripada seorang individu yang didakwa mahu menyantaunya.
Bintang filem Mukhsin itu membuat laporan di Balai Polis Nilai, Negeri Sembilan kerana merasakan keselamatan diri dan keluarganya terancam dengan ugutan menakutkan yang dihantar pembuli siber terbabit.
Tangkap layar mesej ugutan tersebut turut dimuat naik pelakon tersebut di akaun Instagram semalam.
“Kau tunggu bila-bila masa aku akan upah bomoh. Aku rela habis duit untuk santau kau. Aku nak pesan kat kau, kalau tak boleh cara bomoh, aku buat cara lain okay. Bye,” tulis mesej individu terbabit yang dimuat naik Syafie.
Syafie, 28, berkata, dia membuat laporan polis kerana enggan perkara sama berulang kepada orang lain terutama golongan artis yang sering menjadi mangsa buli siber.

Katanya, dia tidak mengenali individu terbabit, namun percaya suspek menggunakan akaun Instagram palsu untuk menakutkannya.
“Saya sebenarnya tidak tahu apa niat sebenar orang itu sampai dia sanggup menghantar mesej ugutan di akaun Instagram saya.
“Saya buat laporan polis kerana nak membuka mata mereka yang pernah menjadi mangsa buli siber supaya tampil buat laporan.
“Saya jenis tak kisah kalau orang nak kecam, tetapi apabila ia melibatkan ugutan, saya rasa perlu untuk lindungi diri dan laporkan kepada pihak berkuasa,” katanya kepada Kosmo!.


KPWKM akan umum SOP taska
11 November 2020, 7:05 pm
PETALING JAYA- Kerajaan telah meminta Kementerian Pembangunan Wanita, Keluarga dan Masyarakat untuk mengkaji semula prosedur operasi standard (SOP) di Taman Asuhan Kanak-Kanak (Taska), kata Menteri Kanan (Pertahanan), Datuk Seri Ismail Sabri Yaakob.
“Datuk Seri Rina Mohd. Harun sedang melihat kepada perkara ini, dan kalau ada apa-apa, beliau akan umumkan kerana taska di bawah kementerian beliau.
“Jadi kita tunggulah (pengumuman),” katanya pada sidang akhbar di Kementerian Pertahanan, Kuala Lumpur hari ini.
Beliau mengulas mengenai laporan pengusaha taska yang mendakwa kerugian sehingga RM50 juta akibat arahan penutupan taska.
Kosmo! semalam melaporkan, sebanyak 5,000 pengusaha serta persatuan-persatuan pendidikan awal kanak-kanak dan sekolah-sekolah swasta Malaysia menanggung kerugian hampir RM50 juta dalam tempoh Perintah Kawalan Pergerakan (PKP).
Dalam pada itu, beliau berkata, arahan bekerja dari rumah telah diperluaskan di seluruh negara termasuk negeri-negeri yang tidak diletakkan dibawah PKPB bagi memudahkan beban ibu bapa bekerja yang tidak boleh menjaga anak-anak ekoran penutupan pusat jagaan kanak-kanak. – K! ONLINE


PKPB elak kawasan hijau, kuning bertukar merah
11 November 2020, 6:44 pm
PETALING JAYA- Perlaksanaan Perintah Kawalan Pergerakan Bersyarat (PKPB) bertujuan untuk mengelakkan kawasan berstatus hijau atau kuning bertukar menjadi merah.
Menteri Kanan (Pertahanan), Datuk Seri Ismail Sabri Yaakob berkata, kerajaan tidak boleh mengambil pendekatan ‘memadam api’ seperti yang dilakukan sebelum ini.
“Di Selangor, kita mulakan (PKPB) di Mukim Klang, waktu itu Mukim Kapar tidak dikenakan. Akhirnya, kes merebak ke Mukim Kapar dan di daerah-daerah lain pergerakan masih bebas kerana tidak diisytiharkan PKPB.
“Ketika itu, kita menunggu kawasan bertukar merah baru kita perkenalkan PKPB diperkenalkan,” katanya pada sidang akhbar di Kementerian Pertahanan, Kuala Lumpur hari ini.
Ujar beliau, cara itu mengakibatkan penularan di daerah-daerah lain yang menyebabkan kes positif Covid-19 semakin bertambah.
Katanya, kerajaan mendapatkan nasihat daripada Kementerian Kesihatan (KKM) sebelum melaksanakan PKPB di satu-satu lokaliti.

“Kalau kita tunggu satu persatu menjadi merah sebelum dikenakan PKPB, tentunya ia sudah terlewat.
“Walaupun KKM melihat kepada jumlah kes, mereka juga membuat kajian mengenai kebolehjangkitan penyakit di setiap kawasan yang ditentukan,” jelas Ismail Sabri.
Ujarnya, dengan cara proaktif itu, sekatan dapat dilaksanakan sebelum penularan berlaku. – K! ONLINE


PKPD dilaksanakan di Medan 88 Salak Tinggi
11 November 2020, 6:25 pm
PETALING JAYA- Kerajaan mengenakan Perintah Kawalan Pergerakan Diperketatkan (PKPD) Medan 88 di Salak Tinggi, Sepang bermula esok sehingga 25 November.
Menteri Kanan (Pertahanan), Datuk Seri Ismail Sabri Yaakob berkata, 39 kes positif Covid-19 telah direkodkan di kawasan berkenaan sehingga 5 November lalu.
“Pelaksanaan PKPD ini akan melibatkan sebanyak 88 unit rumah kedai, 284 premis dan seramai 800 orang penduduk.
“PKPD ini juga membolehkan KKM terus melaksanakan saringan bersasar dan mengawal pergerakan individu bagi memutuskan penularan Covid-19 dalam komuniti,” katanya pada sidang akhbar di Kementerian Pertahanan, Kuala Lumpur hari ini.
Ujarnya, prosedur operasi standard PKPD adalah sama seperti yang diumumkan sebelum ini.
“Walaubagaimanapun, premis perniagaan bagi barangan keperluan asas dibenarkan untuk beroperasi,” tambah beliau. – K! ONLINE


Pemain industri pelancongan mohon SOP PKPB dilonggarkan
Oleh NUR AMALINA AZMAN

11 November 2020, 6:50 pm
LANGKAWI – Lembaga Pembangunan Langkawi (LADA) menerima permohonan daripada pemain industri pelancongan supaya prosedur operasi standard (SOP) Perintah Kawalan Pergerakan Bersyarat (PKPB) di pulau peranginan itu dilonggarkan.
Ketua Pengarah Eksekutifnya, Dr. Hezri Adnan berkata, pihaknya baru-baru ini menerima surat berhubung cadangan berkenaan untuk dipanjangkan kepada kerajaan Pusat.
“Ada beberapa pemain industri telah menyerahkan surat kepada kita untuk dipanjangkan kepada pihak berkuasa untuk melonggarkan SOP PKPB,” katanya.
Beliau berkata demikian selepas menyerahkan kit hidroponik kepada sekolah dan masjid bagi Program Rintis Pertanian Bandar Berskala Kecil di Kompleks LADA di sini hari ini.
Kata beliau, LADA akan berbincang dengan pihak berkuasa terlibat bagi melonggarkan sedikit PKPB di Langkawi.
“Salah satu contohnya adalah dengan membenarkan kenderaan dinaiki mengikut kapasiti penumpangnya.

“Ini kerana masih terdapat pemain industri yang menawarkan harga promosi kepada penduduk tempatan,” ujarnya.
Menurut Hezri, pihaknya akan berbincang dengan pemain industri pelancongan yang terjejas dalam masa terdekat.
“Kita akan cuba cari kaedah terbaik untuk membantu mereka,” katanya.
Tambahnya, pelbagai perancangan bagi merancakkan kembali industri pelancongan telah diatur, namun terpaksa ditangguhkan berikutan PKPB.
“Rancangan terbaharu LADA adalah untuk melancarkan Langkawi Travel Fair tetapi ia tidak dapat dilaksanakan buat masa ini,” jelasnya. – K! ONLINE


Sekatan PRA Indonesia dan Filipina langkah mengekang penularan Covid-19
Oleh SUBKHI SUDARJI

11 November 2020, 7:01 pm
PUTRAJAYA – Sekatan masuk kepada semua warga asing termasuk Pembantu Rumah Asing (PRA) dari Indonesia dan Filipina adalah sebagai langkah mengekang penularan pandemik Covid-19.
Ketua Pengarah Jabatan Imigresen Malaysia (JIM), Datuk Khairul Dzaimee Daud berkata, keputusan ini adalah selaras dengan arahan yang dikeluarkan oleh Majlis Keselamatan Negara (MKN).
Menurutya, bagaimanapun pertimbangan kebenaran masuk boleh diberikan ke atas kes-kes yang melibatkan kesihatan dan perkara kritikal yang lain.
“Majikan-majikan yang mempunyai PRA yang terkandas di luar negara dan mempunyai Pas Lawatan Kerja Sementara (PLKS) boleh memohon rayuan untuk dipertimbangkan kebenaran masuk melalui sistem MyTravel Pass (MTP).
“Semua majikan yang memohon bagi kemudahan rayuan ini akan dipertimbangkan secara case by case basis,” katanya pada satu kenyataan akhbar di sini hari ini.
Khairul Dzaimee berkata, majikan juga perlu mematuhi semua syarat-syarat kemasukan yang telah ditetapkan oleh Jabatan Imigresen.

“Langkah-langkah pencegahan penularan pandemik Covid-19 seperti melakukan ujian saringan Covid-19 dan kuarantin 14 hari serta menanggung kos kuarantin tersebut perlu dipatuhi,” katanya.
Sebarang pertanyaan atau maklumat lanjut berkenaan isu ini, majikan boleh ajukan melalui Sistem Pertanyaan Online (SPO) di pautan http://eapp.imi.gov.my/spo. – K! ONLINE


Pertahan Noor Hisham, Rayer diusir Dewan
Oleh MOHD RASDAN AHMAD

11 November 2020, 6:23 pm
KUALA LUMPUR – Kerana berkeras mempertahankan Ketua Pengarah Kesihatan, RSN Rayer (PH-Jelutong) diarah keluar dewan oleh Timbalan Yang Dipertua Dewan Rakyat, Datuk Seri Azalina Othman Said, hari ini.
Situasi tegang itu berlaku ketika Datuk Seri Tiong King Sing (GPS-Bintulu) menyentuh soal usaha memerangi pandemik Covid-19 di Sabah dan Sarawak pada perbahasan Rang Undang-Undang Perbekalan 2021 Belanjawan 2021.
Antara yang dipersoal King Sing mengenai strategi Ketua Pengarah Kesihatan, Tan Sri Dr Noor Hisham Abdullah terhadap dua negeri itu.
“DG kenapa tidak turun padang, kerana di Kota Kinabalu Sabah sekarang teruk pandemik Covid-19 di sana, kenapa dia tak turun melawat tiap-tiap hospital?
“Pergi turun tengok dan berbincang untuk menguruskan frontliners, doktor dan jururawat. Jangan hantar sahaja. Frontliners tidak takut mati tapi DG takut mati, Timbalan DG pun tak pergi apa sudah jadi. Hari-hari buat publisiti tapi dilihat lekuk masih belum dapat diturunkan,” katanya.
Kenyataan tersebut menyebabkan Rayer dan beberapa Ahli Parlimen pembangkang bertubi-tubi menyerang King Sing sehingga serangan itu turut mendapat tentangan hebat daripada Datuk Seri Shahidan Kassim (BN-Arau) agar menghentikan pertikaian tersebut.

Tindakan Rayer berkenaan menyebabkan Azalina terpaksa campur tangan dan meminta Ahli Parlimen Jelutong berkenaan duduk bagi membolehkan King Sing menyambung perbahasannya.
Rayer bagaimanapun terus mengganggu perbahasan King Sing.
Kedegilan itu menyebabkan Azalina mengarahkan Rayer keluar dari Dewan kerana terus menganggu ucapan dan tidak mahu mendengar nasihatnya agar duduk bagi memberi peluang kepada Ahli Parlimen Bintulu untuk berucap.
Terdahulu, King Sing mempersoalkan tindakan yang dilakukan oleh KKM dan Noor Hisham yang dilihat banyak kelemahan dan kekurangan yang boleh diatasi bagi mengurangkan penyebaran Covid-19 di negara ini. – K! ONLINE.


Dua sebab keluarga Nora Anne pilih Malaysia sebagai lokasi percutian – ibu mangsa
Oleh KOSMO!

11 November 2020, 6:58 pm
Oleh AFIFI HAFIZ MOHD NOR
SERMBAN – Mahkamah Koroner Seremban hari ini diberitahu oleh ibu kepada Nora Anne Quoirin dua sebab utama kenapa mereka memilih Negara ini sebagai lokasi percutian.
Saksi ke-35, Meabh Jaseprine Quoirin berkata, sebab pertama pihaknya membuat keputusan itu kerana abangnya menetap di Singapura dan mengambil peluang itu untuk perjumpaan keluarga.
Katanya, sebab yang kedua kerana dicadangkan oleh kawan suaminya, Sebastian Marie Phillipe yang pernah datang sebelum ini kerana Malaysia berhampiran dengan banyak kawasan.
“Dia (kawan suami) datang bercuti ke negara ini dengan anak-anak kecil dan turut mencadangkan untuk menginap di The Dusun kepada kami,” katanya kepada Koroner, Maimoonah Aid dalam sidang video secara langsung di sini hari ini.
Tambahnya pada prosiding yang masuk hari ke-15, mengikut perancangan keluarganya akan menginap di The Dusun, di sini selama tiga malam sebelum pergi ke Kuala Lumpur untuk dua malam.

“Selepas itu kami akan ke Georgetown, Pulau Pinang kemudian ke sebuah pulau tetapi tidak ingat nama sebelum terbang semula ke Singapura selama lima hari,” tambahnya ketika ditanya peguam keluarga Nora Anne, Louise Azmi.
Jelasnya, Meabh dan keluarga tiba di The Dusun pada sebelah petang pada 3 Ogos 2019 selepas berjumpa anak-anak dan suami di Kuala Lumpur International Airport (KLIA).
Jelasnya, sebelum tiba di KLIA, dia dari Singapura manakala suami dan anak-anak, Nora Anne, Innes Julia and Maurice Arthure dari London.
Nora Anne, anak sulung kepada tiga beradik yang juga merupakan anak istimewa, bersama keluarganya tiba di Malaysia untuk percutian selama dua minggu.
Nora Anne kemudiannya dilaporkan hilang pada awal pagi keesokannya sebelum mayatnya ditemui sembilan hari selepas itu.
Laporan awal bedah siasat mendapati kematian Nora Anne tidak mempunyai unsur jenayah dan disahkan mati akibat kebocoran usus yang berpunca kerana tidak makan untuk tempoh lama dan tekanan yang berpanjangan.
Orang ramai boleh menyaksikan perjalanan prosiding tersebut menerusi penstriman langsung yang disediakan oleh Badan Kehakiman Malaysia melalui portal rasmi badan itu pada pautan www.kehakiman.gov.my dan media sosial rasmi di YouTube serta Facebook: The Malaysian Judiciary. – K! ONLINE


822 kes, dua pertambahan kematian
Oleh SITI A'ISYAH SUKAIMI

11 November 2020, 6:31 pm
PUTRAJAYA – Sebanyak 822 kes baharu dilaporkan hari ini menjadikan jumlah kes positif Covid-19 sebanyak 42,872 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tujuh kes import termasuk seorang daripadanya warga Malaysia yang tiba dari India, Kanada, Indonesia, Emiriah Arab Bersatu, Afghanistan, Russia dan Arab Saudi.
Menurutnya, terdapat dua pertambahan kes kematian membabitkan wanita warga asing berusia 22 dan 67 tahun di Hospital Tuaran dan Hospital Duchess of Kent, Sabah.
“Kes kematian hari ini menjadikan angka kes kematian berkaitan Covid-19 sehingga kini sebanyak 302 kes.
“Selain itu, sebanyak 769 kes pulih direkodkan dan ini menjadikan jumlah kes sembuh sepenuhnya daripada Covid-19 adalah 31,073 kes,” katanya pada sidang akhbar di sini hari ini.
Tambah beliau, terdapat 86 kes positif sedang dirawat di Unit Rawatan Rapi dengan 30 kes memerlukan bantuan pernafasan. – K! ONLINE


Lelaki cedera ditetak lelaki bersenjatakan parang
Oleh ASLIZA MUSA

11 November 2020, 6:28 pm
IPOH – Seorang lelaki cedera di tangan selepas ditetak dua lelaki bersenjatakan parang dalam kejadian di hadapan sebuah restoran di Buntong di sini hari ini.
Ketua Polis Daerah Ipoh, Asisten Komisioner A. Asmadi Abdul Aziz berkata, pihaknya menerima maklumat berkaitan kejadian itu pada pukul 2.09 petang yang pada awalnya memaklumkan berlaku kes samun.
Bagaimanapun katanya, siasatan lanjut sedang dijalankan bagi mengenal pasti punca sebenar kejadian tersebut.
“Pegawai penyiasat telah pergi ke tempat kejadian bersama anggota Jabatan Forensik Ibu Pejabat Polis Kontinjen (IPK) Perak untuk siasatan.
“Mangsa yang cedera di tangan di bawa ke Hospital Raja Permaisuri Bainun (HRPB) untuk rawatan,” katanya di sini hari ini.
Difahamkan, sebelum diserang, mangsa berusia 44 tahun itu cuba melarikan diri selepas menyedari kehadiran suspek namun gagal apabila dia terjatuh.

Suspek yang bersenjatakan parang dan memakai penutup kepala itu beredar dari lokasi kejadian selepas menyerang mangsa dengan menaiki kereta. – K! ONLINE


JDT tak dibenarkan ke Doha
11 November 2020, 6:54 pm
PETALING JAYA- Kerajaan tegas untuk menutup pintu sempadan dan tidak membenarkan pergerakan secara beramai-ramai ke luar negara.
Ini bermakna, pasukan bolasepak Johor Darul Takzim (JDT) tidak boleh berlepas ke Doha, Qatar untuk perlawanan Kejohanan Liga Juara-Juara Asia minggu depan.
“Polisi kita sama, pintu sepadan kita masih ditutup dan polisi meliputi semua, termasuk pasukan bola dan menteri yang mempunyai persidangan di luar negara.
“Kita tidak tahu bagaimana dengan (kesihatan) pemain-pemain kita, bagaimana prosedur operasi standard (SOP) di negara luar,” katanya.
Jelasnya, tindakan itu juga selari dengan keputusan kerajaan untuk menangguhkan Liga Malaysia sebelum ini atas faktor keselamatan. – K! ONLINE


PGA rampas 660 kg daun ketum
Oleh NUR NAZLINA NADZARI

11 November 2020, 6:17 pm
PADANG BESAR – Pasukan Gerakan Am (PGA) Batalion 3, Briged Utara merampas 22 guni daun ketum di kawasan kebun getah di Felda Mata Ayer di sini semalam.
Daun ketum seberat 660 kilogram (kg) yang bernilai RM19,800 itu ditemui semasa anggota PGA melakukan tugas risikan dan rondaan di kawasan tersebut kira-kira pukul 4.15 petang.
Pegawai Pemerintah Medan Markas Taktikal Bukit Kayu Hitam, PGA Batalion 3, Briged Utara, Superintendan Rosman Kasman berkata, daun ketum berkenaan disembunyikan di kebun getah sebelum diseludup ke Thailand.
“Bekalan daun ketum ini dipercayai untuk diseludup ke negara jiran menerusi jalan tikus di sempadan,” katanya dalam satu kenyataan di sini hari ini.
Katanya, kesemua guni berkenaan kemudian dirampas dan dibawa ke Balai Polis Padang Besar untuk tindakan lanjut.
“Kes disiasat di bawah 30(3) Akta Racun 1952 yang memperuntukkan hukuman denda maksimum RM10,000 atau penjara tidak melebihi empat tahun atau kedua-duanya, jika sabit kesalahan, ujarnya.

Sementara itu, beliau memberitahu, pihaknya mengambil serius terhadap sebarang aktiviti penyeludupan di kawasan sempadan.
“Sehubungan itu, kami menyeru kepada orang awam untuk menyalurkan maklumat berkaitan sebarang aktiviti penyeludupan dengan menghubungi 04-9222152 ( Markas Taktikal Bukit Kayu Hitam) atau balai polis berdekatan, tambahnya. – K! ONLINE


GBMK rayu kerajaan bantu pengusaha bas
Oleh ROHANA MOHD. NAWI

11 November 2020, 5:48 pm
KOTA BHARU – Gabungan Bas Malaysia Kelantan (GBMK) mendesak kerajaan agar campur tangan dalam masalah yang dihadapi oleh pengusaha bas di seluruh negara.
Pengusaha bas meminta kerajaan meneruskan moratorium sehingga Jun 2021 berikutan Perintah Kawalan Pergerakan Bersyarat (PKPB) telah berkuatkuasa di seluruh negeri kecuali Kelantan, Perlis dan Terenganu.
Wakil GBMK, Izani Zakaria berkata, kebanyakan pengusaha tidak berpuas hati dengan Belanjawan 2021 yang dibentangkan Jumaat lalu apabila langsung tidak menyentuh langsung kebajikan pengusaha bas di seluruh negara.
Katanya, semua pengusaha amat terkesan berikutan pandemik Covid-19 kerana tidak boleh meneruskan perjalanan dan pendapatan mereka cukup terjejas.
“Kami tidak sumber kewangan untuk membayar ansuran bas yang dibeli secara kredit sekiranya lama tidak beroperasi.
“Ada setengah pengusaha terpaksa menjual bas kerana tidak mampu membayar ansuran bulanan kepada pihak bank,” katanya ketika ditemui pemberita di Ibu Pejabat Polis Daerah (IPD) Kota Bharu di sini hari ini.

Dalam perjumpaan itu, seramai 20 orang individu yang terdiri daripada pengusaha bas sekolah, bas persiaran dan bas ekspress merayu kepada kerajaan agar campur tangan dan membantu melanjutkan moratorium sehingga tahun depan.
Mengulas lanjut, Izani berkata, pihaknya terpaksa membayar ansuran sebanyak RM5,000 hingga 18,000 sebulan.
Menurutnya, hampir 50 peratus pemandu bas terpaksa diberhentikan selepas syarikat tidak dalat membayar gaji mereka berikutan tiada perjalanan bas keluar negeri.
“Baru-baru ini, kami terpaksa membayar wang faedah pinjaman sebanyak RM1,800 hingga RM5,000 setiap bulan. Mana kita nak cari duit, kalau bas tidak boleh beroperasi.
“Jadi, kita mengharapkan kerajaan supaya campur tangan dalam hal agar syarikat kredit melanjutkan moratorium hingga Jun 2021,” katanya.
Tambahnya, susulan daripada masalah kewangan yang dihadapi syarikat, pemandu bas yang diberhentikan terpaksa mencari pekerjaan lain untuk menyara keluarga mereka. – K! ONLINE


Lelaki beruntung PM lihat dia ambil ujian calitan
Oleh MOHD. HUSNI MOHD. NOOR

11 November 2020, 5:52 pm
PUTRAJAYA – Sekeping gambar menunjukkan aksi seorang lelaki melakukan ujian calitan (swab test) sambil disaksikan Perdana Menteri, Tan Sri Muhyiddin Yassin mencuri perhatian netizen.
Gambar yang dikongsi menerusi Facebook rasmi Perdana Menteri itu menerima pelbagai reaksi netizen dan mereka menyifatkan lelaki itu cukup bertuah.
Apa tidaknya, Perdana Menteri dan beberapa kenamaan lain menyaksikan sendiri lelaki itu mengambil ujian calitan.
Gambar itu diambil ketika lawatan Muhyiddin hari ini ke Medan 88, Bandar Baru Salak Tinggi, Sepang, Selangor yang kini berada di bawah pelaksanaan Perintah Kawalan Pergerakan Diperketatkan (PKPD).
Difahamkan, Perdana Menteri turut menenangkan lelaki berkenaan memandangkan ia pengalaman pertamanya mengambil ujian pengesanan Covid-19 itu.
Ayie Lashira menerusi komennya berkata, lelaki itu cukup bertuah kerana tidak semua akan dapat peluang itu.

“Beruntung kau, kena swab test, Perdana Menteri tengok depan-depan, tak semua orang dapat situasi kau.
“Perdana Menteri siap teman dan yang tukang swab test mesti bergegar lutut,” katanya.
Sementara itu, Ash Mars berkata; “Lain dari yang lain, Perdana Menteri sendiri yang tengok (swab test).
Selain itu, Noor Laila Firlaa Othman pula berkata; “Kenangan terindah inim nanti simpan gambar ni abang, bukan senang Perdana Menteri dan orang kenamaan nak tunggu anda ambil swab test.
Hari ini, Muhyiddin turun padang bagi menyaksikan sendiri pelaksanan arahan PKPD di
Medan 88, Bandar Baru Salak Tinggi susulan peningkatan kes positif Covid-19 di kawasan itu.
PKPD di Medan 88 Bandar Baru Salak Tinggi berkuat kuasa tengah malam selepas 40 kes positif Covid-19 membabitkan Kluster Bah Medan dari Sabah dilaporkan setakat ini di kawasan tersebut. – K! ONLINE


Marsha Milan galak derma digital untuk penduduk Sabah
Oleh KOSMO!

11 November 2020, 6:14 pm
PETALING JAYA – Prihatin dengan nasib penduduk di kampung halamannya Sabah yang terjejas akibat pandemik Covid-19 ketika ini menjentik penyanyi Marsha Milan tampil membantu.
Marsha menjalin kerjasama dengan organisasi bukan kerajaan (NGO) IKHLAS yang melancarkan inisiatif derma digital kempen IKHLAS Untuk Sabah menerusi pautan ikhlas.com untuk membantu golongan terkesan di Sabah.
Ujar penyanyi berusia 35 tahun itu, dia tersentuh hati dan berasa terpanggil untuk memainkan peranan menghulurkan bantuan meskipun tidak dapat pulang ke Sabah.
“Saya berharap usaha ini dapat mendorong lebih ramai orang untuk menderma melalui ikhlas. com agar sama-sama dapat membantu golongan yang memerlukan bantuan di Sabah,” katanya.
Kerjasama bersama IKHLAS bermula apabila Marsha sedang dalam pembikinan lagu terbaharu berjudul Insan Tadau bersama rakan penyanyi Velvet Aduk.
“Lagu ini menyampaikan mesej kerinduan terhadap seseorang. Jadi dalam situasi pandemik ini, paling penting untuk memberi semangat kepada orang Sabah supaya terus kuat pada waktu sukar sebegini.

“Sejajar dengan usaha IKHLAS Untuk Sabah, saya berharap lagu ini dapat memberi serba sedikit kekuatan emosi kepada orang Sabah,” ujarnya lagi.
Semua sumbangan yang disalurkan menerusi ikhlas.com akan digunakan untuk membeli barangan keperluan harian sebelum diedarkan kepada komuniti yang memerlukan di Sabah.
Sementara itu menurut Ketua IKHLAS, Ikhlas Kamarudin, pengagihan pertama barangan keperluan telah dilakukan pada minggu lepas di Pulau Gaya, Papar, Kudar, Tawau dan Sandakan.
Pengagihan pertama itu memanfaatkan lebih kurang 1,150 buah keluarga yang kurang bernasib baik.
Sejak pelancaran, IKHLAS Untuk Sabah berjaya mengutip sebanyak RM136,974 dan inisiatif itu masih dibuka kepada orang ramai yang ingin menyumbangkan derma.  – K! ONLINE


Mila rayu kerajaan bantu rakyat
Oleh KOSMO!

11 November 2020, 6:06 pm
PETALING JAYA – Penyanyi dan usahawan, Mila Jirin telah memuat naik satu status menyeru pihak kerajaan mempertimbangkan dan membenarkan rakyat mengeluarkan Wang Kumpulan Simpanan Pekerja (KWSP) pada saat-saat sukar yang dihadapi rakyat sepanjang pandemik Covid-19.
Berdasarkan entri yang dimuat naik di laman Instagramnya, penyanyi yang popular menerusi lagu Persis Mutiara itu, dia turut menyeru pihak kerajaan supaya membantu mereka (rakyat) yang amat memerlukan.
Bahkan, Mila turut menyertakan nama akaun Instagram Perdana Menteri Malaysia, @muhyiddinyassin_official dan memberikan satu cadangan untuk membantu rakyat yang terjejas pendapatan, gaji dipotong atau diberhentikan kerja.
“Tan Sri @muhyiddinyassin saya mencadangkan, mereka yang nak keluarkan duit mereka ini ikut cara Moratorium. Contohnya bagi bukti memang pendapatan merosot, gai dipotong dan diberhentikan kerja atau apa sahaja yang difikirkan baik.
“Asalkan dapat bagi sedikit dana mungkin boleh dijadikan start up (permulaan) mereka berniaga kecil-kecilan.
“Bantulah mereka wahai kerajaan, rakyat sedang susah,” ujar juara Akademi Fantasia musim kelima itu.

Malah, Mila turut memberitahu bahawa, pengeluaran wang KWSP itu bukanlah atas tujuan untuk bersuka ria.
Status yang dikongsikan Mila itu sekali gus menarik perhatian peminatnya di Instagram selepas rata-rata mereka bersetuju dengan cadangan yang dicadangkan oleh Mila.
“Setuju sangat. Kami bukan dilahirkan seperti anak-anak atau keluarga kayangan. Kami berniaga atas titik peluh sendiri. Sudahlah disekat untuk berniaga. Nak minta KWSP sendiri pun disekat. Betul! Rakyat sekarang dalam keadaan nazak,” ujar salah seorang pengikutnya.
Sekitar bulan Mei lalu, Mila pernah menyuarakan kebimbangan tentang nasib 100 orang pekerjaanya selepas perniagaan perkahwinan dan katering yang diusahakan.
Lantas, dia telah mengambil inisiatif untuk memulakan perniagaan menjual kek dan pastry bagi meneruskan kelansungan syarikat dan pekerjanya. – K! ONLINE


599 kawasan pulih sepenuhnya esok
Oleh MOHAMAD NAUFAL MOHAMAD IDRIS

11 November 2020, 6:15 pm
SHAH ALAM – Sebanyak 599 kawasan yang terjejas bekalan airnya susulan henti tugas Loji Rawatan Air (LRA) Sungai Selangor Fasa (SSP) 1,2,3 dan Rantau Panjang dijangka pulih sepenuhnya pukul 3 petang esok.
Pengurusan Air Selangor Sdn. Bhd. (Air Selangor) dalam kenyatannya memaklumkan, bekalan air telah berjaya diagihkan lebih awal pada pukul 1.45 petang tadi susulan proses penyaluran air bersih pada sistem agihan yang berjalan lancar.
“Pelan pemulihan kali ini dibahagikan kepada dua kumpulan iaitu kumpulan pertama merangkumi 599 kawasan yang dijangka pukul sepenuhnya pukul 3 petang esok.
“Kumpulan kedua merangkumi 680 kawasan akan pulih pada 3 petang, Jumaat,” katanya.
Air Selangor menegaskan air yang dibekalkan kepada pengguna telah melalui ujian kualiti air dan pematuhan berdasarkan kepada standard Kementerian Kesihatan (KKM).
Ujarnya, ia juga telah disahkan tiada bau oleh Suruhanjaya Perkhidmatan Air Negara (SPAN).

“Para pengguna disarankan mendapatkan maklumat sahih mengenai bekalan air menerusi saluran komunikasi rasmi termasuk aplikasi Air Selangor, twitter, facebook dan laman sesawang Air Selangor,” jelasnya. – K! ONLINE


Operasi Universiti Awam ketika PKPB antara dibincangkan KPT
Oleh NOR IDAYU BOSRO

11 November 2020, 5:17 pm
PUTRAJAYA – Menteri Pengajian Tinggi, Datuk Noraini Ahmad dan pengurusan tertinggi kementerian hari ini mengadakan mesyuarat bersama dengan Naib-Naib Canselor Universiti Awam (UA) dan wakil Majlis Perundingan Pelajar Kebangsaan (MPPK).
Berhadapan dengan gelombang ketiga pandemik Covid-19 dengan peningkatan jumlah kes positif tinggi, Noraini berkata, Kementerian Pengajian Tinggi (KPT) memerlukan pendekatan yang berbeza.
Katanya, ini bagi memastikan penyampaian berkesan sama ada di peringkat universiti mahupun di kementerian sendiri.
“Dalam mesyuarat ini, banyak perkara telah dibincangkan antaranya mengenai pengurusan operasi UA semasa Perintah Kawalan Pergerakan Bersyarat (PKPB).
“Kesan perubahan peperiksaan Sijil Pelajaran Malaysia, Sijil Vokasional Malaysia, Sijil Tinggi Agama Malaysia dan Sijil Tinggi Persekolahan Malaysia terhadap kemasukan pelajar baharu tahun 2021 ke UA juga dibincangkan.
“Selain itu, turut dibincangkan ialah kemasukan pelajar secara fizikal ke UA, pelajar-pelajar berkeperluan yang perlu kembali ke kampus dan bantuan kepada pelajar,” katanya menerusi satu hantaran di Facebook hari ini.

Noraini berkata, kementerian juga akan mengadakan perbincangan lanjut dengan pihak-pihak yang berkaitan termasuk wakil-wakil pelajar dalam usaha mencari solusi terbaik isu-isu berbangkit.
“Keputusan berkaitan perkara ini haruslah berlandaskan kepada aspek kesihatan, keselamatan dan kesejahteraan semua pelajar, ahli akademik, staf universiti serta keseluruhan warga pengajian tinggi,” katanya. – K! ONLINE


Menteri Besar Perak arah resort ditutup sementara
Oleh MUHAMAD TARMIZE MOHD NOR

11 November 2020, 6:19 pm
IPOH – Menteri Besar Perak, Datuk Seri Ahmad Faizal Azumu mengarahkan The Banjaran Hotsprings Retreat, Tambun di sini ditutup buat sementara waktu susulan insiden tanah runtuh yang mengorbankan dua individu maut semalam.
Ahmad Faizal berkata, arahan penutupan tersebut dibuat serta-merta sehingga ke suatu tarikh yang belum ditetapkan.
“Selepas kejadian yang berlaku semalam, pengurusan pusat peranginan berkenaan diarahkan untuk menutup sementara operasi sehingga satu arahan lanjut daripada pihak berkuasa dikeluarkan.
“Dimaklumkan tetamu yang menginap di situ juga telah dipindahkan ke tempat lain atas faktor keselamatan,” katanya pada sidang akhbar di sini hari ini.
Terdahulu, Ahmad Faizal turun meninjau sendiri lokasi kejadian bersama pelbagai agensi kerajaan termasuk Jabatan Mineral dan Geosains (JMG) Perak dan Majlis Bandaraya Ipoh.
Turut hadir dalam tinjauan tersebut, Pengerusi Jawatankuasa Infrastruktur, Tenaga dan Air Perak, Datuk Zolkafly Harun dan Pengerusi Jawatankuasa Perumahan, Kerajaan Tempatan dan Pelancongan Perak, Datuk Nolee Ashilin Mohammed Radzi.

Ahmad Faizal turut mengarahkan pemantauan dipertingkatkan ke atas semua cerun bukit batu kapur berisiko dengan serta-merta.
“Arahan telah dikeluarkan untuk pihak berkaitan memantau semua kawasan terutama berdekatan dengan bukit batu kapur berikutan hujan lebat luar biasa sejak beberapa hari ini,” katanya.
Kosmo! hari ini melaporkan, hujan lebat yang berterusan sejak semalam menyebabkan berlaku runtuhan tanah sehingga mengorbankan dua penginap di sebuah vila di The Banjaran Hotsprings Retreat, Tambun.
Mayat mangsa lelaki, Ooi Chee Wei, ditemui pasukan penyelamat pada pukul 9.15 pagi manakala seorang lagi mangsa iaitu wanita, Lee Tze Juin, 32, dijumpai lima minit kemudian. – K! ONLINE


PKPD di empat lokaliti tamat
11 November 2020, 6:22 pm
PETALING JAYA – Perintah Kawalan Pergerakan Diperketatkan (PKPD) di empat lokaliti ditamat hari ini.
Menteri Kanan (Pertahanan), Datuk Seri Ismail Sabri Yaakob Empat lokaliti itu ialah Penjara Reman dan Kuarters Penjara Reman di Pulau Pinang serta Pangsapuri Mutiara Kasih dan Taman Khazanah Indah, di Lahad Datu, Sabah.
“Penilaian risiko yang dijalankan oleh Kementerian Kesihatan (KKM) mendapati situasi kes COVID-19 di penjara ini menunjukkan trend penurunan dan terkawal di mana kes terakhir positif adalah pada 5 November lalu.
“Atas nasihat dan penilaian risiko yang telah dilaksanakan oleh KKM, sidang khas hari ini bersetuju untuk menamatkan PKPD di Penjara Reman dan Kuarters Penjara Reman Pulau Pinang pada hari ini sebagaimana yang telah dijadualkan,” katanya pada sidang akhbar di Kementerian Pertahanan, Kuala Lumpur hari ini.
Bagi dua lokaliti di Sabah, Ismail memaklumkan, sehingga semalam, KKM mendapati kesemua keputusan 5,189 sampel saringan kedua telah diperolehi dengan kesemuanya adalah negatif.
“KKM juga mendapati tiada lagi kes baharu positif Covid-19 di kedua-dua lokaliti ini dalam masa 18 hari terkini,” tambahnya. – K! ONLINE


Pengurus syarikat wang berlesen langgar penunggang motosikal maut memandu dalam keadaan mabuk
Oleh KOSMO!

11 November 2020, 5:44 pm
Oleh ABDUL RASHID ABDUL RAHMAN
KUANTAN – Pemandu kereta Toyota Camry yang melanggar seorang penunggang motosikal dalam kejadian kemalangan maut di Jalan Haji Ahmad di Kuantan Sabtu lalu disahkan memandu dalam keadaan mabuk.
Ketua Jabatan Siasatan dan Penguatkuasaan Trafik negeri, Superintendan Kamarulzaman Jusoh berkata, berdasarkan ujian darah yang diterima mendapati suspek yang berumur 32 tahun yang merupakan pengurus syarikat wang berlesen itu berada dalam pengaruh alkohol.
“Jadi suspek pagi tadi dituduh di bawah Seksyen 44 (1) (b) Akta Pengangkutan Jalan 1987 (Pindaan) 2020 memandu di bawah pengaruh alkohol hingga mennyebabkan kematian.
“Bagaimanapun Orang Kena Tuduh (OKT) tidak mengaku salah dan berdasarkan arahan Majistret OKT ditahan sehingga tarikh sebutan semula kes pada 25 November ini,”katanya di sini, hari ini.
Menurut Kamarulzaman dalam kejadian pada Sabtu lalu seorang penunggang motosikal maut selepas motosikal jenis Yamaha Legenda ditunggangnya dilanggar sebuah kereta yang dipercayai masuk ke laluan bertentangan kerana memotong sebuah kenderaan di Jalan Ahmad di sini.

Kejadian kira-kira pukul 11.15 malam itu menyebabkan mangsa, Mohamad Uzair Nasaie Abdul Ruzak,28, yang dalam perjalanan ke Jalan Bukit Sekilau bertemu dengan bakal tunangnya meninggal dunia di tempat kejadian.
Dalam kejadian itu menyaksikan bakal tunangnya telah bergegas ke tempat kejadian dan hanya mampu melihat dan meratapi sekujur tubuh mangsa yang sudah tidak bernyawa.
Hari ini Utusan Malaysia melaporkan keluarga mangsa yang reda dengan kejadian itu bagaimanapun agak terkilan kerana hajat anak kedua mereka itu untuk bertunang tidak kesampaian.
Bapa mangsa Abdul Ruzak Hussin,56, yang ditemui di rumahnya di Taman Bukit Indah Bentong berkata, mangsa telah membeli cincin pertunangan dan keluarga telah bersedia menghantar pinangan anak lelaki mereka itu dalam masa terdekat.
Jelas Abdul Ruzak keluarganya menyerahkan kepada pihak berkuasa melakukan siasatan dan tindakan mengikut lunas undang-undang dalam kejadian itu, – K! ONLINE


Polis, Jaheaik siasat pengajuran pameran artifak Rasulullah
Oleh TOREK SULONG

11 November 2020, 5:04 pm
PASIR PUTEH – Polis Diraja Malaysia (PDRM) dan Jabatan Hal Ehwal Agama Islam Kelantan (Jaheaik) telah membuka fail untuk siasatan terhadap penganjuran pameran artifak Rasulullah SAW dan Sahabat yang dianjurkan di Madrasah Ribat al-Mustafa, Pulai Chondong dekat Machang baru-baru ini.
Ketua Polis Kelantan, Deputi Komisioner Shafien Mamat berkata, penganjuran pameran itu juga dijalankan tanpa permit dan kebenaran pihak berkuasa agama negeri.
Katanya, polis telah menerima dua aduan rasmi mengenai keaslian bahan pameran dan meminta penganjurnya disiasat bagi mengelakkan kekeliruan orang ramai yang mengunjungi pemeran berkenaan.
Menurutnya, pameran yang dianjurkan selama lebih dua minggu berakhir Sabtu lalu telah mendapat reaksi daripada ramai individu dalam dan luar Kelantan sehingga mereka tampil membuat aduan.
“Pameran itu bukan anjuran pengurusan madrasah berkenaan, sebaliknya dianjurkan oleh pihak lain dari luar Kelantan. Madrasah berkenaan hanya dipilih sebagai lokasi untuk mempamerkan beberapa artifak Rasulullah SAW dan para Sahabat.
“Pameran itu menarik perhatian umum untuk menyaksikan rambut, janggut, darah, peluh dan tongkat yang kesahihannya belum disahkan oleh pihak yang berwajib,” katanya pada sidang akhbar di lokasi Sekatan Jalan Raya (SJR) Tok Bali di sini hari ini.

Akhbar Kosmo! semalam melaporkan Pengarah Jaheaik, Datuk Che Mohd. Rahim Jusoh berkata, pihaknya khuatir aktiviti yang dianjur itu boleh mengelirukan masyarakat mengenai sejarah Nabi Muhammad.
Menurut beliau, hasil pemeriksaan pihaknya mendapati barangan yang dikaitkan dengan Rasulullah SAW yang dipamerkan adalah tidak benar.
Selain itu, pameran itu boleh mengelirukan masyarakat terutama umat Islam sehingga boleh terpesong akidah kerana terlalu taksub dengan barangan berkenaan.
Mengulas lanjut, Shafien berkata, anggota polis sudah ke madrasah itu semalam untuk mengesahkan bahan pameran itu tulen atau sebaliknya.
“Tiada sebarang tangkapan dibuat dan hanya keterangan dirakamkan. Hasil siasatan itu akan dikemukakan kepada Timbalan Pendakwa Raya bagi membolehkan kami menjalankan soal siasat penganjur yang bertanggungjawab,” katanya.
Kes disiasat di bawah Seksyen 465/ 471 Kanun Keseksaan kerana memalsukan dokumen. – K! ONLINE


Gajah liar ditangkap di Felda Cerul
Oleh NIK NUR IZZATUL HAZWANI NIK ADNAN

11 November 2020, 4:24 pm
KEMAMAN – Seekor gajah liar yang dilaporkan sering merosakkan tanaman kelapa sawit penduduk berjaya ditangkap di Ladang Espek 6, Felda Cerul, Hulu Kemaman dekat sini hari ini.
Gajah jantan dewasa tersebut berjaya diperangkap Jabatan Perlindungan Hidupan Liar dan Taman Negara (Perhilitan) Terengganu pada pukul 11 pagi.
Pengarah Perhilitan Terengganu, Dr. Abdul Malek Mohd. Yusof berkata, gajah jantan yang mempunyai ukuran tapak kaki sebesar
kira-kira 0.28 meter berkenaan telah ditangkap di kawasan hutan berhampiran ladang kelapa sawit berkenaan.
“Sebelum ini, kami menerima aduan penduduk, tanaman kelapa sawit diusahakan mereka sering dimusnahkan gajah liar sejak beberapa minggu lalu.
“Kita telah melakukan siasatan dan intipan yang membawa kepada penangkapaan gajah jantan liar dewasa berkenaan,” katanya ketika dihubungi Kosmo! di sini hari ini.
Abdul Malek berkata, setakat ini, hanya seekor gajah yang berjaya ditangkap dan pemeriksaan lanjut akan dilakukan.

Beliau berkata, penangkapan akan dilakukan sekiranya masih ada lagi kawanan haiwan liar itu berhampiran kawasan kampung. – K! ONLINE


17 premis di Jalan Velox, Rawang tiada lesen
Oleh MOHD YUNUS YAKKUB

11 November 2020, 5:15 pm
RAWANG – Kerajaan negeri mendedahkan sebanyak 17 premis di kawasan perindustrian ringan Jalan Velox 2 di sini dapati tidak berlesen dan telah tamat tempoh.
Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru negeri, Ng Sze Han berkata, ini termasuk premis yang menyebabkan pencemaran terbaharu sehingga menyebabkan empat Loji Rawatan Air (LRA) terpaksa dihenti tugas semalam.
Katanya, berdasarkan pemantauan dan pemeriksaan Majlis Perbandaran Selayang (MPS) mendapati terdapat 62 premis di lokasi ini dengan kebanyakanya adalah bengkel mesin dan jentera berat.
“Kita telah mengarahkan 17 premis itu ditutup serta-merta hari ini dan dikenakan kompaun RM1,000.
“Kawasan perindustrian ini juga dipercayai berisiko (melakukan pencemaran) kerana banyak aktiviti bengkel dan perlu memastikan sisa minyak hitam itu dilupuskan mengikut saluran yang dibenarkan,” katanya kepada pemberita selepas meninjau premis yang melakukan pencemaran bau di sini hari ini.
Menurut beliau, berdasarkan perancangan bandar sedia ada membenarkan bengkel beroperasi di kawasan perindustrian ringan berdekatan Loji Rawatan Kumbahan (LRK) Indah Water Konsortium (IWK).

Ujar Sze Han, bagaimanapun pemantauan berterusan akan dilakukan antara pihak berkuasa tempatan, Lembaga Urus Air Selangor (LUAS) dan agensi penguatkuasa lain.
“Saya ingin mengingatkan semua kepada pihak bahawa apa sahaja efluen yang dibuang akan terus ke longkang seterusnya ke sungai.
“Kita juga berharap pemilik premis perlu mengambil berat terhadap kegiatan penyewa mereka dan bukannya lepas tangan,” jelasnya. – K! ONLINE


32 kenderaan diarah berpatah balik
Oleh TOREK SULONG

11 November 2020, 4:53 pm
PASIR PUTEH – Sebanyak 32 kenderaan yang dinaiki 96 penumpang bersama pemandu diarah untuk berpatah balik selepas mereka gagal menunjukkan surat kebenaran perjalanan dan memberi alasan yang tidak logik di empat Sekatan Jalan Raya (SJR) di negeri ini.
Ketua Polis Kelantan, Deputi Komisioner Shafien Mamat berkata, arahan itu dikeluarkan oleh polis selepas mereka tidak mematuhi pelaksanaan Perintah Kawalan Pergerakan Bersyarat (PKPB) berkuat kuasa semalam di kebanyakan negeri.
Katanya, jumlah kenderaan yang paling banyak diarah berpatah balik ialah di SJR Jeli dan di dua lokasi SJR Pasir Puteh
Menurutnya, bagaimanapun, tiada kompaun dikeluarkan terhadap pemandu dan penumpang kecuali arahan patah balik selain nasihat mengenai pematuhan SOP dan penularan Covid-19.
“Pemantauan terhadap pematuhan prosedur operasi standard (SOP) ditingkatkan di pelbagai lokasi di negeri ini.
“Polis telah mengeluarkan sebanyak 1,244 kompaun termasuk mengambil tindakan tegas terhadap pengusaha premis perniagaan yang gagal mematuhi SOP apabila ada antara mereka menyediakan penyukat suhu yang tidak berfungsi dan cecair pembasmi kuman tidak asli,” katanya.

Beliau berkata demikian pada sidang akhbar selepas mengadakan tinjauan di SJR Tok Bali di sempadan Pasir Puteh/Besut di sini hari ini.
Hadir sama, Ketua Polis Daerah Pasir Puteh, Deputi Superintendan Mohd. Azmir Damiri dan Ketua Polis Daerah Besut, Superintendan Abd. Rozak Muhammad.
Mengulas lanjut, Shafien berkata, polis turut mengeluarkan kompaun kepada pengusaha premis perniagaan di Kota Bharu yang menggunakan campuran air dalam cecair pembasmi kuman selain menulis bacaan suhu yang seragam dalam tempoh waktu yang sama kerana alat pengukur suhu gagal berfungsi.
Mengenai kemungkinan Kelantan akan melaksanakan Perintah Kawalan Pergerakan Diperketatkan (PKPD) sekiranya berlaku peningkatan gelaja Covid-19, beliau berkata, pihaknya dan agensi lain sudah bersedia untuk mengambil tindakan yang sewajarnya termasuk kawalan merentas daerah.
“Di sekatan jalan raya semua anggota diarahkan bertugas dengan integriti yang tinggi dengan mematuhi prosedur tugasan yang diamanahkan. Semua lorong tikus di sempadan daerah telah dikenal pasti dan ditempatkan pegawai untuk memantau.
“Mereka yang memiliki surat kebenaran perjalanan dari zon merah iaitu Selangor dan Kuala Lumpur wajib menjalani pemeriksaan ujian swab di lokasi sekatan oleh kakitangan Kementerian Kesihatan Malaysia yang bertugas,” katanya. – K! ONLINE


Nahas helikopter: 21 saksi diambil keterangan
Oleh EDDY AQMAL MOHAMED HAMIDI

11 November 2020, 4:28 pm
PETALING JAYA – Seramai 21 orang saksi telah dirakamkan percakapan mereka bagi membantu melengkapkan siasatan laporan mati mengejut (SDR) ke atas dua mangsa tragedi nahas helikopter terhempas pada 8 November lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, sepasukan polis dari Forensik Bukit Aman juga telah pergi ke hangar Lapangan Terbang Subang untuk membuat pemeriksaan lanjut ke atas bangkai helikopter yang terhempas.
“Orang ramai dinasihati agar tidak mengedarkan gambar serta video berkaitan insiden berkenaan (nahas helikopter) di media sosial bagi mengelakkan spekulasi dan komen yang tidak wajar serta mengganggu siasatan.
“Orang ramai yang mempunyai maklumat berkaitan insiden ini diseru untuk tampil ke Ibu Pejabat Polis Daerah Ampang Jaya bagi membantu siasatan atau hubungi talian 03-4289 7343 dan 03-4289 7344 untuk menyalurkan maklumat,” katanya dalam satu kenyataan di sini hari ini.
Terdahulu, dua buah helikoper yang dalam perjalanan ke Genting Sempah dari Lapangan Terbang Subang terhempas selepas dipercayai berlanggar sesama sendiri di udara mengakibatkan Mohamed Sabri Baharom (juruterbang) dan Mohd. Irfan Fikri Mohamed Rawi (penumpang) maut.
Dua lagi individu iaitu bekas Ketua Pegawai Eksekutif Malaysia Airlines Bhd., Datuk Ahmad Jauhari Yahya bersama penumpang Tan Chan Eian yang menaiki helikopter berasingan terselamat selepas berjaya melakukan pendaratan cemas. – K! ONLINE


Lori terundur sebabkan kemalangan tiga lagi kenderaan
Oleh KOSMO!

11 November 2020, 4:01 pm
Oleh ABDUL RASHID ABDUL RAHMAN
BERA – Dua pemandu kereta dan seorang pemandu lori mengalami detik mencemaskan selepas sebuah lori membawa muatan batu yang sedang melalui jalan berbukit terundur ke belakang menyebabkan kejadian kemalangan melibatkan empat buah kenderaan di Kilometer 38 Jalan Temerloh-Bahau di sini hari ini.
Dalam kejadian kira-kira pukul 9 pagi menyaksikan lori berkenaan terundur dan melanggar sebuah kereta dipandu seorang wanita sebelum melanggar sebuah lagi lori menyebabkan lori berkenaan terundur dan melanggar sebuah lagi kereta di belakangnya.
Ketua Polis Daerah Bera, Deputi Superintendan Mansor Samsudin berkata, dalam kejadian kira-kira pukul 9 pagi itu sebuah lori yang membawa muatan batu dalam perjalanan dari arah Bahau ke Temerloh.
“Apabila sampai ditempat kejadian lori muatan batu itu tidak lepas mendaki bukit lalu terundur kebelakang dan terus terlanggar kereta sebelum kereta berkenaan berpusing ke belakang.
“Selepas itu lori muatan batu itu terus meluncur kebelakang lalu terlanggar sebuah lagi lori membawa muatan batu menyebabkan lori itu teranjak kebelakang dan terus terlanggar sebuah kereta,” katanya di sini hari ini.

Menurutnya, semua pemandu kenderaan yang terlibat dalam kemalangan tidak mengalami sebarang kecederaan dan kes ini disiasat mengikut Rule 10 LN 166/59 kerana memandu dengan cuai sehingga menyebabkan kemalangan.
Katanya, hasil siasatan awal mendapati punca kemalangan disebabkan kecuaian pemandu lori membawa muatan batu di hadapan dan siasatan masih giat dilakukan.
Sementara itu, beliau berkata, dalam kes berasingan semalam sebuah lori membawa muatan baja terbalik melintang jalan di tempat kejadian yang sama menyebabkan lalu lintas kedua-dua arah terhalang.
Bagaimanapun katanya pemandu lori berkenaan tidak mengalami kecederaan dan kemalangan itu tidak melibatkan kenderaan lain.
“Berdasarkan siasatan apabila tiba di Kilometer 38 Jalan Temerloh-Bahau tiba-tiba mopam pin treler patah menyebabkan pemandu lori gagal mengawal lorinya yang terbalik melintang jalan,”ujarnya. – K! ONLINE


Perdana Menteri Bahrain meninggal dunia
Oleh KOSMO!

11 November 2020, 4:44 pm
MANAMA, Bahrain – Perdana Menteri Bahrain, Sheikh Khalifa Salman al Khalifa, 84, dilaporkan meninggal dunia, menurut pengumuman oleh istana diraja sebentar tadi di laman Twitter.
Almarhum perdana menteri telah menerima rawatan di Klinik Mayo di sebuah hospital di Amerika Syarikat (AS), lapor Agensi Berita Bahrain (BNA) tanpa memberi sebarang penjelasan lanjut tentang jenis rawatan yang diterima oleh Sheikh Khalifa.
Majlis pengebumian akan berlangsung di Bahrain sebaik sahaja jenazah tiba di negara itu.
Majlis tersebut akan dihadkan kepada ahli keluarga terdekat sahaja untuk mengekang penularan wabak koronavirus.
Raja Bahrain, Hamad Isa Al Khalifa menitahkan tempoh berkabung selama seminggu dan penundaan semua aktiviti pentadbiran selama tiga hari bermula Khamis ini, lapor BNA. – Agensi


Yana Samsudin selamat lahirkan anak kedua
Oleh KOSMO!

11 November 2020, 4:19 pm
PETALING JAYA – Pelakon Yana Samsudin selamat melahirkan anak keduanya di sebuah hospital swasta di Batu Pahat, Johor pada Sabtu lalu.
Berita gembira itu dikongsikan Yana atau nama penuhnya Norliana Samsudin, 36, menerusi satu hantaran Instagramnya hari ini dengan memaparkan wajah comel bayi perempuannya itu.
“Alhamdulillah saya dah selamat lahirkan bayi perempuan.
“Terima kasih kepada semua yang sudi mendoakan Yana. Bayi selamat dilahirkan dan semuanya telah dipermudahkan,” tulisnya.
Tambah pelakon filem Adnan Sempit itu, dia turut mendoakan agar wanita di luar sana dipermudahkan urusan untuk hamil.
“Alhamdulillah sekali lagi Yana doakan kepada ibu-ibu yang masih menanti untuk hamil bayi pertama dan seterusnya dipermudahkan oleh Allah SWT.

“Yana juga akan bercuti lebih kurang dua bulan dari sebarang acara, pengambaran dan permainan online,” katanya lagi.
Pasangan tersebut mendirikan rumah tangga pada 13 Februari 2015.
Hasil perkongsian hidup, Yana dan Fadzil Zahari, 37, dikurniakan cahaya mata sulung, Aisy Mateen yang kini berusia empat tahun. – K! ONLINE


Diskaun saman trafik 50 peratus di Kelantan
Oleh ROSLIZA MOHAMED

11 November 2020, 5:13 pm
KOTA BHARU – Orang ramai yang mempunyai saman kesalahan lalu lintas di negeri ini boleh membuat semakan dan pembayaran dengan diskaun sebanyak 50 peratus bagi tempoh dua minggu bermula 16 hingga 30 November depan.
Ketua Jabatan Siasatan dan Penguatkuasaan Trafik (JSPT) Kelantan, Superintendan Mohd. Zamri Mohd Rowi berkata, urusan pembayaran saman boleh dibuat pada hari bekerja sahaja iaitu Ahad hingga Khamis.
Katanya, kaunter dibuka bermula pukul 8.30 pagi hingga 3.30 petang.
“Kaunter bayaran saman dibuka di Ibu Pejabat Polis Daerah (IPD) Kota Bharu, IPD Tumpat, IPD Pasir Mas, IPD Bachok, IPD Machang, IPD Pasir Puteh, IPD Tanah Merah, IPD Kuala Krai, IPD Jeli dan IPD Gua Musang.
“Diskaun sebanyak 50 peratus bagaimanapun tidak terpakai kepada pesalah trafik yang termasuk dalam status tertentu,” katanya ketika dihubungi Kosmo! di sini hari ini.
Menurut Mohd. Zamri, pesalah trafik itu antaranya mereka yang berstatus kes bicara di mahkamah, kesalahan ketika Op Selamat dan saman kemalangan tahun semasa.

Katanya, selain itu, mereka yang berstatus waran tangkap tahun semasa melibatkan kenderaan lori sejak sejak dua tahun lalu turut tidak layak menerima diskaun samanz
Tambahnya, orang ramai yang bakal berurusan di kaunter bagi urusan pembayaran saman masing-masing perlu mengamalkan penjarakan fizikal dan memakai pelitup muka. – K! ONLINE


Polis Marin patahkan cubaan seludup diesel ke Thailand
Oleh NUR NAZLINA NADZARI

11 November 2020, 4:26 pm
KANGAR – Pasukan Polis Marin (PPM) Wilayah Satu Langkawi membongkar sindiket penyeludupan minyak diesel ke Thailand menggunakan bot barter trade di Jeti Perikanan Lembaga Kemajuan Ikan Malaysia (LKIM) Kuala Perlis dekat sini semalam.
Sindiket itu dipercayai menggunakan ruang kosong bot tersebut selepas melakukan penghantaran hasil laut ke Malaysia bagi mengangkut diesel ke negara jiran.
Bekalan diesel tersebut dipercayai untuk dipasarkan dalam kalangan pemilik bot nelayan sekitar Satun, Thailand.
Pegawai Pemerintahnya, Deputi Superintendan Rohizan Mohamad Saaid berkata, pihaknya merampas 10 tong berisi 250 liter diesel yang ditinggalkan dalam keadaan mencurigakan di kawasan jeti berkenaan kira-kira pukul 11.30 pagi.
“Tong itu didapati diletakkan di tepi tong-tong ikan dan hasil pemantauan dilakukan mendapati tiada individu tampil mengambil diesel yang dianggarkan bernilai RM500,” katanya di sini hari ini.
Kata beliau, harga diesel di Thailand yang jauh lebih mahal iaitu sekitar dua hingga tiga kali ganda dari negara ini menyebabkan berlakunya kegiatan penyeludupan.

“Sindiket dipercayai melakukan kegiatan itu berulang kali dalam sehari, bergantung kepada jumlah bot yang masuk untuk menghantar bekalan ikan.
“Tindakan sindiket yang menggunakan khidmat tonto dipercayai menyebabkan kegiatan mereka sukar dikesan,” ujarnya.
Tambahnya, sindiket dipercayai menggunakan ejen yang bertindak mengutip bekalan diesel dari stesen minyak di sekitar Kuala Perlis untuk dikumpulkan kepada mereka setiap hari.
“Kes disiasat mengikut Seksyen 21 Akta Kawalan Bekalan 1961,” katanya. – K! ONLINE


Vanuatu catat kes Covid-19 pertama
Oleh KOSMO!

11 November 2020, 3:28 pm
PORT VILA, Vanuatu – Republik Vanuatu mencatat kes pertama Covid-19 menerusi seorang warganegaranya yang dihantar pulang dari Amerika Syarikat (AS), semalam.
Individu itu didapati positif virus korona ketika menjalani proses kuarantin.
Vanuatu adalah antara sebilangan kecil negara di dunia yang sebelum ini berjaya mengelak jangkitan pandemik koronavirus.
Jabatan kesihatan tempatan berkata lelaki berusia 23 tahun itu tidak bergejala ketika pulang ke Vanuatu pada 4 November lalu.
Jangkitan virus korona hanya disahkan selepas dia menjalani ujian rutin hari kelima pada pagi semalam.
Pihak berkuasa memberitahu mereka bercadang untuk meletakkan semua yang berada dalam penerbangan bersama pesakit itu dalam proses kuarantin dan mengesan kontak rapatnya.

Namun begitu, tiada sebarang perancangan untuk menutup sempadan antarabangsa di negara yang mempunyai populasi penduduk seramai 300,000 orang itu. – Agensi


Tidak perlu akta baharu perkukuh perpaduan negara
Oleh MOHD RASDAN AHMAD

11 November 2020, 3:46 pm
KUALA LUMPUR – Kerajaan memlalui Kementerian Perpaduan Negara tidak bercadang untuk melaksanakan undang-undang baharu dalam memperkukuhkan perpaduan dalam kalangan masyarakat yang berbilang kaum di negara ini.
Timbalan Menterinya, Datuk Seri Ti Lian Ker berkata, akta dan undang-undang sedia ada sudah merangkumi dan telah mencukupi bagi menjaga keharmonian antara kaum dan agama di Malaysia.
“Bagi individu yang sengaja melakukan perpecahan perpaduan dan keharmonian, mereka boleh disiasat dan didakwa di bawah lima akta berbeza yang dilihat lebih berkesan dan mampu memberi pengajaran kepada mereka yang melakukannya.
“Mereka boleh didakwa di bawah Subseksyen 41 Akta Hasutan 1948 iaitu kesalahan menghasut, yang kedua ialah Seksyen 29 (8) (a) Kanun Keseksaan iaitu menyebabkan suasana tidak harmoni, perpecahan atau permusuhan, benci membenci atau niat jahat serta memudaratkan pemuliharaan keadaan harmoni atau perpaduan.
“Mereka juga boleh dikenakan di bawah Seksyen 504 Kanun Keseksaan iaitu kesalahan dengan sengaja mengaibkan dengan niat hendak membangkitkan pecah keamanan. Selain itu, Seksyen 505 Kanun keseksaan iaitu kesalahan yang mengeluarkan kenyataan yang mendatangkan khianat awam dan Sekyen 506 Kanun Keseksaan iaitu menakutkan secara jenayah.
“Manakala Seksyen 223 Akta Komunikasi dan Multimedia iaitu kesalahan menggunakan secara tidak wajar kemudahan rangkaian atau perkhidmatan rangkaian katanya dalam sesi soal jawab sidang Dewan Rakyat hari ini. – K! ONLINE


RM 149 juta diguna bagi IPG pekebun getah
Oleh MOHD RASDAN AHMAD

11 November 2020, 3:10 pm
KUALA LUMPUR – Sebanyak RM149 juta telah dibelanjakan kerajaan bagi membayar Insentif Pengeluaran Getah (IPG) kepada pekebun getah di seluruh negara dalam tempoh Januari hingga Oktober lalu.
Menteri Perusahaan Perladangan dan Komoditi, Datuk Dr. Mohd Khairuddin Aman Razali berkata, ini menunjukkan kerajaan amat prihatin berkaitan isu ketidakstabilan harga getah yang memberikan kesan kepada pendapatan golongan penoreh yang bergantung kepada permintaan dan penawaran pasaran di peringkat global.
“Harga getah rendah pada awal dan pertengahan tahun ini disebabkan oleh kelembapan ekonomi dunia, permintaan yang rendah dari negara-negara pengguna utama getah asli berikutan ketegangan perdagangan China dan Amerika Syarikat dan penularan wabak Covid-19 yang melanda seluruh dunia.
“Kerajaan terus komited untuk memelihara kebajikan golongan pekebun kecil getah dengan melaksanakan langkah-langkah seperti pertama mempergiat hebahan dan kesedaran kepada pekebun kecil supaya memohon Insentif Pengeluaran Getah (IPG),” katanya ketika menjawab pertanyaan lisan di Parlimen hari ini.
Beliau berkata demikian ketika menjawab pertanyaan Datuk Seri Idris Jusoh (BN-Besut) yang meminta Menteri Perusahaan Perladangan dan Komoditi menyatakan usaha Kementerian dalam mengatasi masalah pendapatan golongan penoreh getah yang berhadapan dengan isu harga komoditi itu yang tidak stabil kebelakangan ini. – K! ONLINE


ESSCOM rampas 390 rokok seludup tanpa cukai
Oleh IVAN AMIRUL

11 November 2020, 2:24 pm
LAHAD DATU – Sebanyak 390 kotak rokok seludup tanpa cukai disembunyikan dalam bonet sebuah kereta dirampas Kawasan Keselamatan Khas Pantai Timur Sabah (ESSCOM) di Kampung Puyut semalam.
Dalam serbuan sekitar pukul 9.15 pagi itu, rampasan dijalankan semua agensi keselamatan bertugas dalam Op Cegah Pati (OCP) Daratan yang diselaraskan oleh ESSCOM dalam usaha memutuskan dan mengekang penularan wabak Covid-19.
Komander ESSCOM Datuk Ahmad Fuad Othman berkata, dua individu terbabit dilihat dalam keadaan mencurigakan berlegar-legar di tepi dua kenderaan di kawasan berkenaan ketika sepasukan anggota yang sedang melakukan rondaan OCP Daratan di kawasan itu.
“Bagaimanapun, dua individu itu bertindak melarikan diri menggunakan sebuah bot menuju ke kawasan bakau sebelum menghilangkan diri dalam kawasan gelap apabila cuba didekati anggota bertugas
“Pemeriksaan lanjut yang dilakukan ke atas salah sebuah kenderaan yang terletak tidak jauh daripada kawasan berkenaan menamukan 250 kotak rokok seludup jenis premium dan 140 kotak rokok jenis LA yang disembunyikan dalam bonet kereta jenis Proton Wira.
“Selain rokok, kita turut merampas kenderaan digunakan bagi menyimpan rokok seludup berkenaan.

“Kita menganggarkan nilai keseluruhan rokok yang dirampas sekitar RM8,330 dan dipercayai diseludup bagi pasaran tempatan.
“Ini adalah kejayaan pertama yang pernah dicatatkan OCP Daratan Timur ESSCOM sejak mula diaktifkan pada awal bulan April yang lalu,” katanya dalam kenyataan media hari ini.
Ahmad Fuad berkata, semua barangan rampasan di bawa ke Balai Polis Lahad Datu untuk tindakan lanjut dan kes akan disiasat di bawa Akta Kastam 1967.
Sementara itu, beliau menyatakan pihaknya bakal terus bekerjasama dengan semua agensi penguat kuasa dalam OCP Laut dan Daratan yang terdiri daripada Polis Diraja Malaysia (PDRM), Angkatan Tentera Malaysia (ATM) dan Agensi Penguatkuasaan Maritim Malaysia (APMM).
Katanya, mereka akan sentiasa memperkemas rondaan dan memperketatkan penguatkuasaan serta kawalan keselamatan di sempadan perairan laut dan daratan di daerah ini bagi mengekang kemasukan PATI dan aktiviti penyeludupan rokok serta barangan terkawal dan bersubsidi lain daripada cuba diseludup ke negara jiran.
Dalam pada itu, beliau berkata, tindakan tegas akan diambil sekiranya didapati ada dalam kalangan komuniti yang bersubahat dan melindungi penyeludup termasuk bersekongkol dengan tekong-tekong darat dan laut. – K! ONLINE


Terlupa ayam goreng di atas dapur, rumah hangus
Oleh DIYANATUL ATIQAH ZAKARYA

11 November 2020, 3:53 pm
MELAKA – Gara-gara terlupa ayam yang sedang goreng di atas dapur, rumah didiami lima sekeluarga musnah dalam kebakaran di Kampung Baroh, Bachang di sini hari ini.
Dalam kejadian kira-kira pukul 11.10 pagi itu, kesemua mangsa iaitu seorang ibu tunggal bersama-sama tiga anaknya masing-masing berusia 16, 12 dan 11 tahun serta ibunya 75 tahun bagaimanapun berjaya menyelamatkan diri.
Menurut mangsa, Anisah Mamat, 41, kejadian berlaku selepas anak perempuannya berusia 12 tahun terlupa ayam yang sedang digoreng di atas dapur dan hanya menyedari kejadian apabila api telah marak.
“Saya sendiri tidak tahu bila anak saya goreng ayam kerana tiba-tiba sahaja dia menerpa ke arah saya memberitahu bahagian dapur telah terbakar.
“Anak sulung lelaki berusia 16 cuba memadamkan api dengan menjirus air, namun api marak dengan cepat kerana bahagian dapur rumah ini diperbuat dari kayu,” katanya ketika ditemui di sini hari ini.
Katanya, dia kemudian terus membawa ibunya yang sakit tua dan ketiga-tiga anaknya keluar dari rumah tersebut sebelum menghubungi pihak bomba.

Tambahnya, rumah tersebut merupakan rumah pusaka berusia lebih 50 tahun milik ibunya dan menganggarkan nilai kerugian melebihi RM100, 000.
“Saya cuma sempat selamatkan dokumen penting, selebihnya kami terpaksa biarkan termasuk duit simpanan dan kemungkinan terdapat barang kemas emak yang disimpan di biliknya,” katanya.
Sementara itu, Komander Operasi Kanan dari Balai Bomba dan Penyelamat Melaka Tengah, Timbalan Penguasa Bomba II, Jum’at Tariman berkata, panggilan kecemasan diterima pada pukul 11.19 pagi dan sepasukan 12 anggota bersama-sama dua jentera dan sebuah Unit Bantuan Perkhidmatan Kecemasan (EMRS) dikejarkan ke lokasi.
“Pasukan tiba di lokasi pada pukul 11.25 pagi dan mendapati sebuah rumah dengan keluasan 50 x 60 kali telah terbakar sepenuhnya.
“Kebakaran berjaya dikawal pada pukul 11.37 pagi,” katanya. – K! ONLINE


Bapa durjana didakwa lagi 9 pertuduhan
Oleh NUZULSHAM SHAMSUDDIN

11 November 2020, 2:32 pm
AMPANG – Seorang bapa yang didakwa semalam atas 41 pertuduhan, sekali lagi dihadapkan ke Mahkamah Sesyen di sini hari ini atas sembilan lagi pertuduhan melakukan seks di luar tabii dan amang seksual terhadap anak perempuannya berumur 15 tahun sejak September tahun lalu hingga Oktober 2020.
Bagaimanapun tertuduh yang berusia 42 tahun itu mengaku tidak bersalah selepas kesemua pertuduhan dibacakan terhadapnya di hadapan Hakim Norhazani Hamzah.
Dalam prosiding itu, tertuduh didakwa enam pertuduhan melakukan seks luar tabii, terhadap mangsa yang juga anak tunggal daripada pekahwinan pertamanya di bilik sebuah rumah di Bukit Antarabangsa di sini antara pukul 8 pagi hingga 3 petang, antara 19 hingga 29 Oktober lalu.
Bagi enam kesalahan itu, pendakwaan mengikut Seksyen 377C Kanun Keseksaan dibaca bersama Seksyen 16(1) Akta Kesalahan-Kesalahan Seksual Terhadap Kanak-Kanak 2017, yang memperuntukkan hukuman penjara minimum lima tahun dan tidak lebih 20 tahun dan juga dikenakan sebatan, jika sabit kesalahan.
Sementara bagi tiga lagi pertuduhan, tertuduh didakwa melakukan amang seksual fizikal terhadap mangsa sama pada hujung September 2019 hingga awal Mac tahun ini antara pukul 3 pagi hingga 8.30 pagi, di lokasi yang sama.
Berikutan itu, pertuduhan dikemukakan mengikut Seksyen 14 (a) Akta Kesalahan-kesalahan Seksual Terhadap Kanak-Kanak dan dibaca bersama Seksyen 16(1) akta sama, yang memperuntukkan penjara maksimum 20 tahun dan boleh dikenakan sebatan, jika sabit kesalahan.

Dengan kesemua sembilan pertuduhan itu, menjadikan tertuduh mempunyai 50 pertuduhan merogol, melakukan seks di luar tabii dan amang seksual yang mana 41 pertuduhan telah dituduh semalam di mahkamah sama. – K! ONLINE


Berhenti salah dan tuding jari – IWK
Oleh ISKANDAR SHAH MOHAMED

11 November 2020, 3:13 pm
SHAH ALAM – Indah Water Konsortium (IWK) meminta semua pihak supaya berhenti menuding jari atau menyalahkan syarikat itu namun membawa pelaku ke muka pengadilan.
Perkara itu dikongsi menerusi akaun rasmi Facebook (FB) IWK yang memaklumkan pencemaran berpunca daripada pembuangan sisa secara haram oleh pihak tidak bertanggungjawab.
“Untuk makluman, loji-loji rawatan kumbahan (LRK) IWK hanya boleh merawat sisa kumbahan dan bukannnya sisa haram atau cecair daripada industri yang masuk ke dalam loji.
“Tuduhan tidak berasas itu bukan saja merosakkan reputasi kita, tetapi juga orang-orang kita.
“Berhentilah menyalahkan dan menuding jari, dan mulai membawa para pelaku ke muka pengadilan,” katanya menerusi dua kenyataan berasingan hari ini.
Semalam, IWK menafikan dakwaan syarikat itu menjadi punca pencemaran sehingga mengakibatkan Loji Rawatan Air (LRA) Sungai Selangor Fasa 1 (SSP1), SSP2, SSP3 dan Rantau Panjang dihenti tugas.

Ketua Pegawai Eksekutifnya, Narendran Maniam memaklumkan pembebasan sisa kumbahan dihentikan pada 4 November lalu selepas mengesan sisa buangan haram dibuang dalam sistem pembentungannya.
Menurutnya, LRA yang terjejas terpaksa menghentikan aliran selama beberapa hari bagi mengelak tumpahan ke sistem perairan dan IWK turut melaksanakan rawatan menggunakan enzim bagi meneutralkan proses. – K! ONLINE


Mahasiswa IPT perlu diberi perhatian
Oleh MOHD RASDAN AHMAD

11 November 2020, 2:53 pm
KUALA LUMPUR – Golongan mahasiswa di institusi pengajian tinggi (IPT) khususnya dalam menempuh tempoh sukar penularan virus Covid-19 perlu diberi tumpuan khusus dalam Belanjawan 2021.
Datuk Ahmad Jazlan Yaakub (BN-Machang) berkata, peruntukan bantuan buat pelajar harus ditambah oleh kerajaan walaupun terdapat kekangan kewangan yang dihadapi di samping menurunkan yuran pengajian di tahap seminimum yang mungkin.
“Pihak IPT telah dapat lakukan banyak penjimatan dalam tempoh pembelajaran online. Sekiranya dapat dikurangkan bererti penjimatan kewangan terhadap pelajar boleh digunakan bagi perkara lain seperti pembelian komputer riba, pembelian data internet dan bahan rujukan lain.
“Mereka ini sewajarnya dibela dan dibantu dalam apa cara sekalipun kerana mereka merupakan permata negara dan bakal menggantikan tempat kita sebagai pemimpin selepas ini,” katanya.
Beliau berkata demikian ketika berucap membahaskan Rang Undang-Undang Perbekalan 2021 (Belanjawan 2021) dalam sidang Dewan Rakyat, hari ini. – K! ONLINE


Suspek kes bunuh penoreh getah direman tujuh hari
Oleh ASLIZA MUSA

11 November 2020, 2:26 pm
GERIK – Seorang penganggur yang juga suspek kes bunuh seorang penoreh getah di Kampung Plang di sini semalam, direman tujuh hari untuk siasatan lanjut.
Ketua Polis Daerah Gerik, Superintenden Zulkifli Mahmood berkata, tempoh reman bermula hari ini sehingga 17 November depan terhadap suspek berusia 30 tahun itu untuk membantu siasatan mengikut Seksyen 302 Kanun Keseksaan kerana membunuh.
“Tempoh reman tujuh hari ke atas suspek itu dikeluarkan oleh Mahkamah Majistret Gerik. Siasatan lanjut akan dijalankan mengikut Seksyen 302 Kanun Keseksaan,” katanya di sini hari ini.
Kosmo! Online semalam melaporkan, dalam kejadian pada pukul 12 tengah hari semalam, mangsa, Halim Bahari, 61, maut akibat kecederaan parah di kepala setelah dihentak dengan batu-bata oleh suspek.
Pergaduhan yang berlaku di hadapan rumah mangsa itu berpunca daripada pertelingkahan lama antara suspek dan mangsa.
Suspek yang melarikan diri selepas kejadian berjaya diberkas dan mengaku terlibat dalam pergaduhan itu dan mencederakan mangsa. – K! ONLINE


Jaipk tangguh kursus praperkahwinan secara bersemuka
Oleh SHAARANI ISMAIL

11 November 2020, 3:19 pm
IPOH – Jabatan Agama Islam Perak (Jaipk) mengangguhkan pengendalian kursus praperkahwinan secara bersemuka berikutan pelaksanaan Perintah Kawalan Pergerakan Bersyarat (PKPB) bermula 9 November hingga 6 Disember depan.
Pengarah Jaipk, Datuk Mohd. Yusop Husin berkata, untuk itu semua penganjur perlu memulangkan semula wang pendahuluan daripada peserta yang sudah diterima.
“Penangguhan itu berkuatkuasa sehingga tarikh yang akan dimaklumkan kelak.
“Sehubungan itu, pihak penganjur dinasihatkan untuk tidak mengambil wang pendahuluan bagi kursus yang diaturkan sepanjang PKPB dan perlu memulangkan semula wang pendahuluan yang sudah diterima,” katanya melalui surat pekeliling yang diedarkan di sini hari ini.
Mohd. Yusop berkata, oleh yang demikian, pasangan yang berhasrat untuk melaksanakan akad nikah dalam tempoh PKPB dan masih belum menghadiri Kursus Praperkahwinan Islam boleh menghadiri sesi Temuduga Khas di Pejabat Agama Islam daerah yang berdekatan. – K! ONLINE


M. Daud Kilau dikejarkan ke hospital akibat sesak nafas
Oleh AIN SAFRE BIDIN

12 November 2020, 9:30 pm
TELUK INTAN – Penyanyi veteran, Datuk M. Daud Kilau dikejarkan ke Hospital Teluk Intan di sini hari ini akibat sesak nafas.
Menurut anak lelaki penyanyi itu, Ahmad Zaini, bapanya dimasukkan ke hospital pada pukul 3.15 petang tadi setelah mengadu sesak nafas sejak malam semalam.
Katanya, bapanya kini stabil namun berada dalam keadaan lemah selepas mengadu sesak nafas kira-kira pukul 11.30 malam semalam.
“Saya membawanya ke Klinik Kesihatan Bagan Datuk kira-kira pukul 1 pagi tadi dan selepas itu membawanya semula pulang ke rumah.
“Melihatkan keadaannya yang semakin teruk, saya terus membawanya ke Hospital Teluk Intan petang tadi,” katanya ketika ditemui di sini hari ini.
Menurutnya, sebaik sahaja tiba di hospital, bapanya menjalani pemeriksaan dan rawatan di zon merah dan diberikan bantuan pernafasan menggunakan oksigen.

“Sehingga sekarang bapa masih dirawat, keadaannya stabil, boleh bercakap namun dalam keadaan keletihan,” katanya.
Sebelum ini, penyanyi berusia 83 tahun itu pernah dikejarkan ke hospital beberapa kali akibat masalah kesihatan yang dialaminya.
Kesihatan penyanyi yang terkenal dengan lagu lagu ‘Cek Mek Molek’ dan ‘Gila Judi’ itu semakin merosot sejak beberapa tahun lalu kerana menghidap kencing manis, sakit pinggang dan jantung tidak stabil.
Keadaan itu juga menyebabkan M. Daud Kilau mengambil keputusan tidak lagi membuat persembahan pentas.
Malah, sejak kebelakangan ini penyanyi itu lebih banyak berbaring di rumahnya di Sungai Balai Baru, Bagan Datuk.-K!ONLINE


Tindakan tegas jika ingkar SOP PKPB semasa Deepavali
Oleh KOSMO!

12 November 2020, 9:23 pm
Oleh NOOR HASLIZA NUSI
GEORGE TOWN – Polis Pulau Pinang akan mengambil tindakan terhadap individu yang ingkar dengan pematuhan prosidur operasi standard (SOP) Perintah Kawalan Pergerakan Bersyarat (PKPB) pada perayaan Deepavali yang akan disambut Sabtu ini.
Ketua Polis Negeri, Datuk Sahabudin Abd. Manan berkata, penguatkuasaan pematuhan SOP itu akan dilaksanakan kontinjen terbabit termasuk menjalankan operasi bagi menjamin keselamatan, ketenteraman dan kelancaran trafik.
Menurutnya, ini bertujuan memastikan penganut agama Hindu dapat meraikan perayaan dengan aman dan selesa dalam tempoh perlaksanaan PKPB yang berkuat kuasa 9 November lalu.
“Tiada Ops Gempur dilaksanakan cuma operasi biasa setiap kali musim perayaan.
“Operasi penguatkuasaan pematuhan SOP PKPB hanya dijalankan secara rawak dan tidak dari rumah ke rumah, satu persatu.

“Lebih dengan cara ramah mesra dan memberi peringatan kepada masyarakat. Hanya yang ingkar terhadap SOP PKPB akan diambil tindakan,” katanya ketika dihubungi Kosmo! di sini tadi.
Sehingga pukul 12 tengah hari tadi, Pulau Pinang mencatatkan 63 kes baharu Covid-19 dengan kumulatif kes positif adalah 1,510 setakat ini.
Kes yang dilaporkan di lima daerah negeri ini membabitkan Kluster Intan, Kluster Bayan, Kluster Permatang dan Kluster Penjara Seberang Perai.
Sementara itu, Perintah Kawalan Pergerakan Diperketatkan (PKPD) di Penjara Reman dan Kuarters Penjara Reman Pulau Pinang, diisytihar tamat malam tadi.
Sebelum ini, kerajaan mengumumkan pelaksanaan PKPD di Penjara Reman dan Kuarters Penjara Reman Pulau Pinang pada 15 Oktober sehingga 28 Oktober yang kemudiannya dilanjutkan lagi sehingga semalam.
Perlaksanaan PKPD itu membabitkan seramai 2,298 banduan dan 610 penghuni di tujuh blok kuarters kakitangan dan lapan unit rumah pegawai. – K! ONLINE


Penjawat awam tidak perlu duit kerajaan – Tun M
Oleh MOHD RASDAN AHMAD

12 November 2020, 9:21 pm
KUALA LUMPUR – Bekas Perdana Menteri, Tun Dr. Mahathir Mohamad mempertikaikan kewajaran kerajaan memberikan bantuan wang tunai secara one off kepada penjawat awam dari Gred 56 ke bawah pada awal tahun depan menerusi Belanjawan 2021.
Ahli Parlimen Langkawi itu berkata, kerajaan tidak perlu berbuat demikian kerana penjawat awam masih lagi menerima gaji penuh seperti biasa dan tidak dibuang kerja.
“Kita dapat kerajaan dengan mudahnya melanjutkan ‘lock down’ (perintah berkurung) dan menjejaskan pemulihan ekonomi serta menekan rakyat yang miskin sehingga ada yang kehilangan pekerjaan sama sekali.
“Mereka tidak dapat makan sebaliknya ramai orang bergaji terus mendapat gaji penuh dan biasanya gaji kebanyakan mereka lebih tinggi daripada menampung keperluan hidup.
“Kerajaan pula akan menambah RM500 lagi sekali gus kepada mereka. Apa perlunya kerajaan menambah pendapatan mereka apabila gaji mereka lebih daripada mencukupi membiayai keperluan hidup mereka?” soalnya.
Beliau berkata demikian ketika membahaskan Rang Undang-Undang Perbekalan 2021 Belanjawan 2021 dalam sidang Dewan Rakyat hari ini.

Tambah Mahathir, kerajaan sepatutnya memberikan bantuan sekali bayar berkenaan kepada mereka yang hilang pekerjaan dan hilang pendapatan sama sekali kerana mereka tidak mendapat membiayai kos pembelian makanan harian mereka.
“Tindakan itu perlu kerana ada ramai yang tiada pendapatan sama sekali kerana tiada pekerjaan atau tidak dapat berniaga lagi dan keadaan itu menyebabkan keluarga mereka akan turut menderita,” katanya.
Sementara itu, Mahathir turut menyatakan kesediaan beliau bagi memotong 10 peratus daripada pendapatan pencennya bagi mengurangkan beban kerajaan ketika ini.
“Saya sudah nyatakan bahawa saya bersedia untuk potong pencen yang diperolehi sebanyak 10 peratus. Tapi untuk menteri saya kata kalau tidak boleh 30 peratus, 10 peratus pun boleh.
“Pemotongan tersebut tidak akan menyebabkan mereka kebuluran,” katanya dalam sidang akhbar di Parlimen hari ini. – K! ONLINE


Penyelidik MPOB hasilkan inti kuih bulan kontemporari
Oleh MUHAMMAD IKHWAN IDERIS

12 November 2020, 9:31 pm
KUALA LUMPUR – Lembaga Minyak Sawit Malaysia (MPOB) telah berjaya merumuskan formula coklat cair berasaskan minyak sawit sebagai inti kuih bulan kontemporari bagi memenuhi permintaan semakin meningkat untuk kuih bulan itu.
Menurut Persatuan Industri Makanan China, negara China mencatatkan jumlah penjualan kuih bulan sebanyak 1.38 bilion bernilai RMB 19.67 bilion (anggaran RM12.25 bilion) pada tahun 2019.
Inti kuih bulan biasanya diperbuat dalam bentuk pes dengan menggunakan minyak masak selain minyak sawit.
Bagaimanapun, kumpulan penyelidik MPOB yang diketuai oleh Niu Yueting telah berjaya menghasilkan formulasi yang dapat menghasilkan tekstur halus dan inti coklat cair yang lazat dengan bahagian luar yang rangup.
Menurut beliau, melalui teknologi tersebut, ia dapat membantu mencegah kuih bulan daripada pecah, bocor dan berubah bentuk walaupun mempunyai inti yang cair dan lembut.
“Kajian untuk mendapatkan formulasi yang sesuai bagi menghasilkan inti coklat cair berasaskan sawit untuk kuih bulan telah dilakukan di Institut Penyelidikan dan Perkhidmatan Teknikal Sawit MPOB (PORTSIM) di Shanghai, China.

“Penyelidikan ini dijayakan bersama Universiti Xihua dan Zhengzhou Milikang Food Co., Ltd.
“Kajian tersebut selesai dalam tempoh 18 bulan dari Januari 2018 hingga Jun 2019,” katanya dalam kenyataan yang dikeluarkan di sini semalam.
Yueting menerangkan, antara bahan yang digunakan untuk inti coklat cair berasaskan sawit adalah minyak sawit, serbuk koko, pengemulsi, tepung susu.
“Dengan menggunakan formulasi tersebut, bahagian luar kuih bulan juga dapat dikekalkan supaya sentiasa rangup.
“Tanpa teknologi ini, minyak daripada inti kuih bulan akan menyerap ke bahagian kulit kuih bulan lalu menjadikan kuih bulan itu lembik,” ujarnya.


CBP buka dua cawangan baharu awal bulan ini
Oleh KOSMO!

12 November 2020, 9:26 pm
KUALA LUMPUR – Co-op Bank Pertama (CBP) telah membuka dua cawangan baharunya pada awal bulan ini iaitu di Manjung, Perak dan Setapak di sini sebagai usaha menawarkan perkhidmatan perbankan terus kepada penduduk di sekitarnya.
Presiden merangkap Ketua Pegawai Eksekutifnya, Mohd. Nor Abd Razak berkata, pengembangan cawangan itu akan membolehkan bank menyediakan rangkaian perbankan penuh seperti di bandar besar lain dalam pasaran perkhidmatan kewangan yang semakin kompetitif kini.
“Kami akan memberi tumpuan terhadap pelanggan baharu dan berkembang dalam penguasaan pasaran untuk mengukuhkan kedudukan sebagai sebuah institusi kewangan,” katanya dalam kenyataan yang dikeluarkan di sini semalam.
Melalui pembukaan cawangan baharu itu, CBP dahulunya dikenali sebagai Koperasi Co-opbank Persatuan Malaysia Bhd. kini memiliki 28 cawangan di seluruh negara.

Selain itu, Mohd. Nor menjelaskan, sepanjang tempoh Perintah Kawalan Pergerakan Bersyarat, kedua-dua cawangan baharu itu akan beroperasi seperti biasa mulai pukul 9 pagi hingga pukul 3 petang.
“Bagaimanapun, operasi kedua-dua cawangan itu dan semua cawangan CBP akan dijalankan mengikut prosedur operasi standard serta menjaga penjarakan fizikal seperti ditetapkan kerajaan,” katanya.

Tambah Mohd. Nor, CBP menunjukkan prestasi cemerlang pada tahun lalu ekoran dapat memberikan jumlah pembayaran dividen paling tinggi sejak lima tahun lepas.
“Kejayaan ini dicapai hasil daripada pengurusan yang baik,” ujarnya.
Menurut beliau, ketika dunia sedang berdepan pandemik Covid-19, ia tidak menjadi penghalang kepada institusi kewangan itu untuk memanfaatkan teknologi bagi mempromosikan produk dan perkhidmatan yang disediakan menerusi pelbagai aplikasi secara online.
“Malah, CBP muncul sebagai institusi yang menyediakan pelbagai perkhidmatan dan produk kewangan patuh syariah dengan keistimewaan tersendiri,” katanya.


34,200 akaun pengguna di Sik, Kuala Muda terjejas
Oleh MOHD. RAFIE AZIMI

12 November 2020, 10:00 pm
ALOR SETAR – Sebanyak 34,200 akaun pengguna di daerah Sik dan Gurun dalam daerah Kuala Muda berdepan gangguan bekalan air bermula pukul 6 petang tadi susulan henti tugas tiga Loji Rawatan Air (LRA).
Ketua Pegawai Eksekutif Syarikat Air Darul Aman Sdn. Bhd. (SADA), Mohd. Suhaimi Mohd. Jusoh berkata, tiga LRA itu adalah LRA Jeniang Baru, Jeniang Lama dan Sungai Pau.
Kata beliau, operasi LRA tersebut dihentikan sementara apabila terdapat tumpahan minyak yang mengakibatkan masalah pada kualiti air mentah.
“Kesan tumpahan bagaimanapun telah berhenti dan petugas loji sedang dalam proses membersihkan muka sauk tiga LRA itu,” katanya dalam satu kenyataan di sini hari ini.
Menurut Mohd. Suhaimi, lebih 100 kawasan termasuk kampung, taman perumahan dan kawasan industri terjejas.
“Antara lokasi terlibat adalah seluruh Pekan Sik dan kawasan Jeniang,  Kampung Begia, Kampung Kuala Jeneri, Kampung Changhai, Kawasan Industri PKNK Gurun dan Taman Gurun Indah,” ujarnya.

Katanya, setakat ini keadaan LRA lain yang terletak di hiliran seperti LRA Teloi Kanan, Bukit Selambau, Kuala Ketil, Taman Teknologi Tinggi Kulim dan Sungai Petani masih terkawal.
“Pemantauan masih dijalankan dan SADA sedang menunggu maklum balas terkini daripada Lembaga Sumber Air Negeri Kedah sambil kerja-kerja pembersihan terus dijalankan,” jelasnya.
Tambahnya, kerja-kerja pembersihan takungan pelincir muka sauk dijangka selesai awal pagi esok.
“LRA tersebut akan beroperasi semula selepas kerja-kerja pencucian muka sauk selesai,” katanya. – K! ONLINE


Johor dijangka alami kerugian minimum
Oleh KOSMO!

12 November 2020, 9:23 pm
Oleh MOHAMAD FAIZAL HASHIM
KEPUTUSAN pembatalan penganjuran Sukan Malaysia (Sukma) Johor pada tahun depan yang dibuat lebih awal menyebabkan kerugian dialami kerajaan negeri adalah hanya minimum.
Pengerusi Jawatankuasa Pelancongan Belia dan Sukan Johor, Datuk Onn Hafiz Ghazi berkata, bagaimanapun jumlah kerugian berkenaan belum dapat dimuktamadkan lagi dan perlu diteliti terlebih dahulu secara terperinci.
Beliau berkata, jumlah akhir kerugian itu akan diperoleh pada penghujung bulan ini setelah mengambil kira pelbagai aspek.
“Soal kerugian ini, itu antara faktor utama kita di peringkat kerajaan negeri membuat permohonan kepada Kerajaan Pusat lebih awal (bagi mengelakkan kerugian lebih besar).
“Jumlah kerugian sebenar masih belum dimuktamadkan, tapi apa yang boleh kita sahkan ialah kerugian yang dialami adalah minima selepas keputusan awal pembatalan Sukma dibuat,” katanya pada sidang akhbar di Bangunan Dato’ Jaafar Muhammad di Iskandar Puteri kelmarin.

Kelmarin, Menteri Belia dan Sukan, Datuk Seri Reezal Merican Naina Merican mengumumkan Sukma dan Para Sukma 2020 yang dijadualkan berlangsung di Johor pada 2021 terpaksa dibatalkan akibat ketidaktentuan penularan pandemik Covid-19 yang telah memasuki gelombang ketiga di negara ini.
Reezal berkata, pembatalan tersebut dibuat selepas kerajaan negeri Johor memohon supaya Sukma dan Para Sukma yang masing-masing dijadualkan pada 6 hingga 14 Mac serta 5 hingga 10 April tahun depan dibatalkan atas keselamatan, kesihatan dan kesejahteraan atlet, pegawai serta rakyat di negeri ini.
Dalam pada itu, Onn Hafiz turut memberi jaminan kepada kontraktor yang telah menyiapkan pembinaan venue Sukma Johor akan menerima pembayaran seperti yang dijanjikan.
“Biarpun temasya sukan ini ditangguhkan, kita akan pastikan pembayaran dibuat kepada kontraktor yang membangunkan venue ini,” katanya.
Bagi persiapan Sukma edisi ke-20 itu, kerajaan negeri telah menyediakan 39 venue pertandingan termasuk 11 venue baharu. – K! ONLINE


Duopharma Biotech catat prestasi kewangan kukuh suku ketiga
Oleh KOSMO!

12 November 2020, 9:44 pm
KUALA LUMPUR – Duopharma Biotech Bhd. (Duopharma Biotech) mencatat prestasi kewangan kukuh pada suku ketiga berakhir 30 September 2020 dengan untung sebelum cukai mencecah RM18.57 juta berbanding hasil RM133.77 juta.
Untung bersih selepas cukai bagi suku tahun yang dilaporkan berjumlah RM14.13 juta, sedikit penurunan berbanding RM14.86 juta tahun lalu.
Bagi tiga suku tahun pertama 2020, Duopharma Biotech merekodkan untung sebelum cukai RM55.69 juta (2019: RM56.87 juta) berasaskan hasil berjumlah RM435.82 juta (2019: RM438.71 juta).
Pengarah Urusan Kumpulan, Leonard Ariff Abdul Shatar berkata, keputusan kewangan kukuh dalam persekitaran tidak menentu ini mencerminkan permintaan lebih tinggi bagi produk farmaseutikal kumpulan, terutamanya daripada sektor penjagaan kesihatan pengguna.

Jelasnya, hal ini membantu mengimbangi hasil lebih rendah berbanding tempoh yang sama tahun lepas disebabkan permintaan lebih rendah daripada sektor swasta.
“Walaupun 2020 sememangnya lebih mencabar, kami yakin dengan prestasi semasa berikutan beberapa faktor penyumbang termasuk peningkatan peruntukan 6.6 peratus dalam Belanjawan 2020 bagi sektor penjagaan kesihatan, kepada RM30.6 bilion.

“Peruntukan tambahan ini adalah satu perkembangan positif bagi kumpulan kerana kira-kira 50 peratus daripada jualan kami meliputi sektor kesihatan awam,” katanya dalam kenyataan yang dikeluarkan di sini semalam.
Buat masa ini, kilang Ramuan Farmaseutikal Aktif Kemanjuran Tinggi baharu sudah mula beroperasi, dengan pengeluaran dan pembekalan ubat kanser Letrozole untuk sektor awam dan swasta.